text:
Sir 37
Terisɔbɛ ani teriɲuman
1Terimanw bɛɛ b'a fɔ ko:
«N teri le y'i ye.»
K'a sɔrɔ dɔ ta ye tɔgɔ dama ye.
2Dusukasi jumɛn le be yen min be se ka mɔgɔ faga?
O ye i teri ka yɛlɛma ka kɛ i jugu ye.
3An ka miiriyajugu juu bɔra min,
fɔɔ ka dugukolo fa namara la?
4Teri be nisɔndiya n'a teri ye hɛrɛ waati la,
ni dusukasi sera, a be wili a kama.
5Teri dɔ be sɔn ka tɔɔrɔ muɲu n'a teri ye dumuni kosɔn,
nga ni kɛlɛ wilila, a b'a yɛrɛ tangayɔrɔ ɲini.
6K'i to kɛlɛ la, kana ɲinɛ i teri kɔ,
i hakili to a la i ka nafolo cɛwaati la.
Ladiliw
7Ladibaga kelen kelen bɛɛ be miiri
k'olu ta le ka ɲi,
nga dɔw b'u ta kɛ u yɛrɛ ka tɔnɔ kama.
8O la, e k'i yɛrɛ kɔlɔsi i ladibaga la,
banba k'a ka laɲinita lɔn fɔlɔ.
Bari, a ɲaa b'ale dama ka nafa le la.
Kan'a to a k'i niyɔrɔ kɛ a yɛrɛ ta ye,
9ani k'a fɔ i ye ko: «Tiɲɛ b'i fɛ,»
ka sɔrɔ ka taga lɔ yɔrɔjan k'i laban cogo filɛ.
10I dimi be mɔgɔ min na,
kana hakili ɲini o tigi fɛ.
E ka kolatigɛninw dogo i keliyabagaw la.
11Kana sɔn ka hakilila ɲini muso fɛ
a sinamuso ka koo la,
kana kɛlɛ hakilila ɲininga fagobagatɔ fɛ,
kana sɔn ka fɛɛn sɔngɔ ɲininga jagokɛla fɛ,
kana sɔn ka fɛɛn sɔngɔ ɲininga a sanbaga fɛ,
kana ɲumanlɔnko ɲininga wasabali fɛ.
Kana ɲumanya ɲininga hinɛbali fɛ,
kana baarako ɲininga salabagatɔ fɛ.
Mɔgɔ min b'a ka sara sɔrɔ fɔɔ saan laban na,
kana sɔn k'o tigi ɲininga baara banwaati la,
kana baaragwɛlɛn koo ɲininga soo kɔnɔ baaradenkolon fɛ.
Kana ladili ɲini olu si fɛ k'i jigi la a kan.
12Nga to ka taga Alaɲasiranbaga fɛ,
e b'a lɔn ko mɔgɔ min be sariya bato,
min ka miiriya n'i ta ye kelen ye,
ale kɔni bena fara i kan i ka sigɛn na.
13E dusu sɔnna koo min ma kosɔbɛ, e jigi la o kan,
bari mɔgɔ wɛrɛ te yen tugu
min tilennin lo i ye ka tɛmɛ ale kan.
14Mɔgɔ dusu b'a lasɔmi kosɔbɛ,
ka tɛmɛ kɔlɔsilikɛlaw yɛrɛ kan
minw be kogo kan.
15O la do, a ɲini Fɛɛn bɛɛ kuntigi fɛ,
a k'i seen bila siraɲuman kan.
Lɔnniyasɔbɛ
16Sɔsɔli be kɛ fɔlɔ ka sɔrɔ ka baara bɛɛ daminɛ,
sanni ka koo o koo kɛ,
kɔn ka miiri fɔlɔ.
17Miiriya be bɔ dusu le la.
18A be kɛ sababu ye koo naani dɔ be wili,
min ye: Koɲuman ni kojugu,
ani saya ni balo ye.
Min b'o latigɛ, o ye mɔgɔ daa ye.
19Mɔgɔ dɔw be se mɔgɔ wɛrɛ kalan la,
nga u te se ka foyi kɛ u yɛrɛ ye.
20Kuma caaman tigi b'a yɛrɛ koo goya mɔgɔ ye
fɔɔ a t'a daladumuni sɔrɔ yɛrɛ.
21A ma dɛmɛ sɔrɔ ka bɔ Ala fɛ,
a koo te se ka diya mɔgɔ wɛrɛ ye,
lɔnniya fana t'a fɛ hali dɔɔni.
22Mɔgɔ dɔ be koo lɔn,
nga o be kɛ a yɛrɛ ka tɔnɔ dama kama.
A be min sɔrɔ, a hakili la
k'o ye a yɛrɛ ka nafa ye.
23Nga dɔ ka lɔnniya b'a ka jama nafa,
miiri min be bɔ a hakili la, o ka ɲi.
24Mɔgɔ min be koo lɔn,
o tigi ta ɲana,
mɔgɔ o mɔgɔ man'a ye,
o b'a fɔ ko a dagamuna.
25Mɔgɔ sii tile daa be se ka jati,
nga Isirayɛli ta te se ka jati.
26Mɔgɔ min be koo lɔn,
o tigi ka jama jigi b'a kan,
a tɔgɔ fana bena wele kudayi.
Mɔgɔɲumanya
27Ne deen, i yɛrɛ kɛ mɔgɔsɔbɛ ye e sii kɔnɔ,
fɛɛn min ma ɲi e fɛ,
e ka ban o la.
28Bari, koo bɛɛ te bɛɛn mɔgɔ bɛɛ ma,
bɛɛ man di mɔgɔ bɛɛ ye fana.
29Kana kɛ wasabali ye fɛnɲumanw koo la.
Kana girin dumuni kan.
30Bari, dumuni kɛkojugu be na ni bana ye,
a damatɛmɛ be na ni fɔɔnɔ ye.
31Mɔgɔ caaman sara nugubatɔya kama.
Mɔgɔ min b'a yɛrɛ minɛ,
o tigi be sijan sɔrɔ.


c: text/html

text:
Sir 25
Min ka ɲi ani min ma ɲi
1Fɛɛn saba be yen minw koo ka di ne ye kosɔbɛ.
O fana ka ɲi Matigi ni mɔgɔw ɲana.
O ye: balima fila ka bɛɛn ye,
ni sigiɲɔgɔnmaw ka kɛ teriw ye,
ani cɛɛ ni muso ka bɛɛn.
2Mɔgɔ sifa saba be yen,
minw koo ka go ne ye,
minw ka kɛwaliw be ne dimi haali!
O ye fantan yɛrɛboɲala ye,
ni nafolotigi galontigɛla,
ani cɛkɔrɔba hakilitan ɲamɔgɔyakɛla.
3I ma fɛɛn min sɔrɔ i kanbelentuma,
i cɛkɔrɔbalaman be se k'o sɔrɔ wa?
4Kiti ka ɲi kunsigigwɛtigiw bolo,
ladili fana ka ɲi cɛkɔrɔbaw bolo cogo min na,
5o cogo kelen na,
lɔnniya fana ka ɲi mɔgɔkɔrobaw fɛ,
ani koo jatiminɛ ni ladili mɔgɔbaba fɛ.
6Mɔgɔkɔrɔbaw ka kunnawolofugulan ye u ka yeta tɛmɛninw ye.
U ka kunkɔrɔtafɛn ye Matigi ɲasiran le ye.
7Koo kɔnɔntɔ be yen,
ne yɛrɛ be minw jati dagamu ye.
Ne be se ka tannan fara u kan.
O ye denfa ye min ye nisɔndiya sɔrɔ
a deenw barika la,
ani mɔgo min juguw halakira a ɲana.
8Mɔgɔ min be ni muso hakilitigi ye,
o fana dagamunin lo,
min daa ma deli k'a don koo la,
ani min ma deli ka baara kɛ kuntigikolon ye.
9Yɛrɛminɛbaga fana dagamunin lo,
ani min be kuma ni mɔgɔw ye minw be mɛnni kɛr'a fɛ.
10Mɔgɔ min ka fisa n'o bɛɛ ye,
o ye lɔnniya tigi ye.
Nga, mɔgɔ si te yen min ka fisa
ni Matigi ɲasiranbaga ye.
11Matigi ɲasiran le tɛmɛna fɛɛn bɛɛ kan.
A ɲasiranbaga be se ka suma ni jɔn ye sa?
12Matigi ɲasiran ye a kanu daminɛyɔrɔ le ye.
Nga, mɔgɔ be nɔrɔ a la lanaya le sababu la.
13Mandiminɔ te digi mɔgɔ la ka dusukun ta bɔ.
Juguya si ma se muso ka juguya ma.
14Dusukasi si man jugu ka se i kɔniyabaga ta ma.
Mɔgɔ si ka mɔnɛbɔ te digi i la k'i jugu ta bɔ.
15Baga si man jugu ka saa ta bɔ.
Dusudimi si man jugu ka muso ta bɔ.
16Ne ka to ni jara ye,
walima ni sogojugu ye yɔrɔ kelen,
o ka fisa ne ma ka to ni musojugu ye.
17Muso ka juguya b'a ɲada cogo yɛlɛma.
A ɲaa sisinin cogo b'a kɛ i ko wara.
18A cɛɛ be bɔ ka taga dumuni kɛ sigiɲɔgɔnw fɛ,
a b'a ka makaritɔkan fɔ,
a bolomako tɛ.
19Muso ka mɔgɔtɔɔrɔ ka jugu ni fɛɛn bɛɛ ta ye.
Kojugukɛla ta fana be ten.
20Cɛncɛnmugu be tintin min kan,
ale yɛlɛ be cogo min na cɛkɔrɔba kɔrɔ,
muso kuma caaman tigi be ten cɛɛ ɲamalɔnin bolo.
21Kana tugu muso kɔ a ka cɛɲa kama,
kana burun muso la a ka nafolo kama.
22Cɛɛ min muso b'a fɛɛrɛ bɔ,
o tigi ta ye dusudimi, ni dɔgɔya,
ani maloya ye.
23Lɛbu, ni ɲasisi, ani dusucɛn,
o ye musojugu ka kɛwali nɔɔ ye.
Fangatanya ni farifaga,
ale ye cɛɛ ta ye,
min muso t'a nisɔndiya!
24Muso sababu la, hakɛ daminɛna,
ale kosɔn, mɔgɔ bɛɛ be sa.
25Kan'a to e ka jii be taga gwansan,
ani musojugu ka kumayɔrɔ sɔrɔ a sago la.
26Ni muso nin te mɛnni kɛ e fɛ,
faran a la k'a gwɛn.

robotstxt: allowed

filter: keep


text:
Lok fɔlɔ 9
Mɔgɔ minw kɔsegira Zeruzalɛmu
1Isirayɛlidenw bɛɛ tɔgɔ tun sɛbɛnna Isirayɛli mara masacɛw ka kitabu kɔnɔ.
Zuda mara mɔgɔw minɛna ka taga Babilɔni jɔnya la, u ka tilenbaliya kosɔn. 2- Mɔgɔ minw kɔnna ka kɔsegi ka na sigi u ka duguw kɔnɔ, ani k'u ka yɔrɔ tigiya kɛ, olu ye Isirayɛliden mɔgɔ gwansanw ye fɔlɔ. O kɔ, sarakalasebagaw tugura, o kɔ, Levi kɔmɔgɔ tɔw, ani Alabatoso kɔnɔ baarakɛlaw.
3Zuda kɔmɔgɔ dɔw ni Bɛnzamɛn ta, ni Efarayimu ta, ani Manase ta dɔw tun siginin be Zeruzalɛmu.
4Zuda deen Pɛrɛti kɔmɔgɔw cɛma, Bani deen Imuri deen Omuri deen Amiwudi dencɛ Utayi tun be yen. 5Sela ka fadenyabolo la, Azaya tun ye deen fɔlɔ ye, ale deenw tun be yen. 6Zera ka fadenyabolo la, a deen Yewuyɛli tun be yen. Zuda kɔmɔgɔw tun ye mɔgɔ kɛmɛ wɔɔrɔ ni bi kɔnɔntɔn ye.
7Bɛnzamɛn kɔmɔgɔw cɛma, olu tun ye Asenuwa deen Odawiya deen Mesulamu dencɛ Salu ye, 8ni Yerowamu dencɛ Yibineya, ni Mikiri deen Uzi dencɛ Ela, ani Yibiniya deen Erewuyɛli deen Sefatiya dencɛ Mesulamu. 9Ka kɛɲɛ n'u buruju ye, Bɛnzamɛn kɔmɔgɔw tun ye mɔgɔ kɛmɛ kɔnɔntɔn ni bi duuru ni wɔɔrɔ ye. O mɔgɔ nunu bɛɛ tun ye gwatigiw ye.
Sarakalasebaga minw kɔsegira
10Sarakalasebagaw cɛma, minw tun be yen, olu ye: Yedaya ni Yoyaribu, ni Yakin, 11ani Ala ka soo kuntigi Ayitubi deen Merayɔti deen Sadɔki deen Mesulamu deen Ilikiya dencɛ Azariya, 12ani Malikiya deen Pasewuri deen Yerowamu dencɛ Adaya, ni Imɛri deen Mesilemiti deen Mesulamu deen Yazera deen Adiyɛli dencɛ Masayi. 13Gwatigiw ni sarakalasebaga tɔw tun ye mɔgɔ waa kelen ni kɛmɛ wolonwula ni bi wɔɔrɔ (1 760) ye. Cɛfariw tun lo minw be Ala ka soo kɔnɔ baara kɛ.
Levi kɔmɔgɔ minw kɔsegira
14Levi kɔmɔgɔw cɛma, Merari ka fadenyabolo la, Asabiya deen Azirikamu deen Asuba dencɛ Semaya tun be yen. 15Bakibakari ni Ɛrɛsi, ni Galali, ani Azafu deen Zikiri deen Mika dencɛ Mataniya fana tun be yen. 16Yedutun deen Galali deen Semaya dencɛ Obadiya fana tun be yen, ani Ɛlikana deen Aza dencɛ Berekiya, ale tun siginin be Netofa mara la.
Kɔlɔsibaga minw kɔsegira
17Minw tun be yen daa kɔlɔsibagaw cɛma, o ye Salumu ye, ni Akubu ni Talimɔn, ani Ayiman n'u balimaw. Salumu le tun ye u kuntigi ye. 18Hali ka na se bii ma, olu le be lɔ masacɛ ka donda la Alabatoso kɔnɔ, kɔrɔn ɲafan fɛ. Olu fana le tun be Levi kɔmɔgɔw sigiyɔrɔ kɔlɔsi. 19Kore deen Ebiyazafu deen Kore dencɛ Salumu n'a balima tigitigiw, minw ye Kore kɔmɔgɔw ye, u ka baara tun ye Ɲɔgɔnkunbɛn fanibugu daa kɔlɔsili ye. O baara le tun dira u faaw ma k'u ka to ka Masaba ka sigiyɔrɔ kɔlɔsi. 20Eleyazari dencɛ Pinasi le tun y'u kuntigi ye fɔlɔfɔlɔ. Masaba tun be n'a ye. 21Mesɛlɛmiya dencɛ Zakari tun ye Ɲɔgɔnkunbɛn fanibugu daa kɔlɔsibaga ye.
22Mɔgɔ minw bɛɛ tun wolomana ka kɛ daaw kɔlɔsibagaw ye, olu tun ye mɔgɔ kɛmɛ fila ni tan ni fila ye. U tun y'u tɔgɔ sɛbɛn u ka duguw la. Masacɛ Dawuda ni kira Samuyɛli le tun y'u sigi u ka baara nin na, u ka to yen kudayi. 23U tun ye olu n'u kɔmɔgɔw bila ka Masaba ka soo daa kɔlɔsi. 24Daa kɔlɔsibaga nunu tun siginin be faan naani nunu bɛɛ la: kɔrɔn fɛ, ni tileben fɛ, ni kɔgɔdugu ɲafan fɛ, ani worodugu ɲafan na. 25U balima minw tun tora u ka duguw kɔnɔ, olu tun ka kan ka to ka na waati dɔw la, ka na u dɛmɛ tile wolonwula kɔnɔ. 26Nga kɔlɔsilikɛbagaw kuntigi naani tun be to yen tuma bɛɛ. Levi kɔmɔgɔw tun lo. U tun be Ala ka soo kɔnɔ bondenninw ani nafolo marayɔrɔw kunna. 27U tun be to ka si Ala ka soo kɔrɔ, bari u ka baara tun ye a kɔlɔsili ye, ani k'a dayɛlɛ sɔgɔma o sɔgɔma.
Levi kɔmɔgɔ dɔ wɛrɛw
28U dɔw ka baara tun ye Ala ka soo kɔnɔ baarakɛminanw kɔlɔsili ye. N'u be don k'u bila, u b'u jati, ni u b'u ta ka bɔ, u b'u jati tugu. 29U dɔw fana tun sigira ka to ka janto baarakɛminan tɔw la, ani minan minw be Yɔrɔ Senuman la. U fana tun be janto muguko la, ni duvɛn, ni tulu, ni wusulan ani tulu kasadimanw. 30Nga sarakalasebagaw le tun be to ka tulu kasadiman nunu labɛn.
31Salumu ka bɔ Kore ka fadenyabolo la, ale deen fɔlɔ Matitiya le tun wolomana Levi kɔmɔgɔw cɛma, ka bila burujɛni kama. 32Lafiɲɛlon o lafiɲɛlon, buru minw be to ka bila Ala ye, Keyati ka fadenyabolo mɔgɔ dɔw ka baara le tun y'o labɛnko ye.
33Dɔnkililabaga minw tun ye Levi kɔmɔgɔw ka gwatigiw ye, olu tun be to ka la Ala ka soo bondenninw kɔnɔ, u tun te baara wɛrɛ kɛ, bari u tun be u ka baara la suu ni tile.
34Levi kɔmɔgɔw ka gwatigiw le ye nunu ye ka kɛɲɛ n'u burujuw ye. U tun siginin be Zeruzalɛmu.
Sayuli ka somɔgɔw
(8.29-38)
35Gabaŋɔn facɛ Yeyɛli tun siginin be Gabaŋɔn dugu kɔnɔ, a ka muso tɔgɔ tun ko Maaka. 36A deen fɔlɔ tɔgɔ ko Abidɔn, dɔ nunu tɔgɔ ko Suri, ni Kisi, ni Baali, ani Nɛri, ni Nadabu, 37ni Gedɔri ni Ayo, ni Zakari ani Mikilɔti. 38Mikilɔti ye Simeyamu wolo. Olu fana tun siginin be Zeruzalɛmu i n'a fɔ u balimaw, u siginin tun be ɲɔgɔn fɛ yen.
39Nɛri le ye Kisi wolo, Kisi fana ye Sayuli wolo, Sayuli ye Zonatan wolo, ni Malikisuwa ni Abinadabu ani Ɛsibaali.i 40Zonatan deen ye Meribaalij ye. Meribaali fana ye Mika wolo. 41Mika deenw ye Pitɔn, ni Mɛlɛki ani Tareya ye. 42Azi ye Yayera wolo, Yayera fana ye Alɛmɛti wolo, ni Azimawɛti, ani Zimuri. Zimuri ye Mosa wolo. 43Mosa ye Bineya wolo, Bineya ye Erefaya wolo, Erefaya fana ye Eleyaza wolo, ale ye Asɛli wolo. 44Asɛli ye deen wɔɔrɔ le sɔrɔ. U tɔgɔ filɛ: Azirikamu ni Bokuru, ani Yisimayɛli ni Seyariya, ani Obadiya ni Anan. Olu le ye Asɛli deenw ye.


text:
Ebu 11
Fɔlɔfɔlɔ mɔgɔw ka lanaya
1Lanaya ye min ye, o ye nin ye: i be la fɛɛn dɔ la, k'i jigi la a kan k'a sɔrɔ i m'a ye ka ye. 2Fɔlɔfɔlɔ mɔgɔw ye tɔgɔɲuman sɔrɔ Ala fɛ u ka lanaya kosɔn.
3- An lara Ala la minkɛ, o sababu la, an y'a lɔn ko diɲɛ danna Ala ka kuma seen fɛ. O la, an be fɛɛn minw yera, an b'a lɔn k'olu juu bɔra fɛɛn wɛrɛ la an te se ka min ye.
4- Abɛli lara Ala la minkɛ, o le y'a to a ye saraka bɔ min diyara Ala ye ka tɛmɛ a kɔrɔcɛ Kayɛn ta kan. A lara Ala la minkɛ, o le y'a to, Ala y'a jati mɔgɔtilennin ye ka sɔn a ka saraka ma. Abɛli ka lanaya kosɔn, a ka kuma be seen kan halibi k'a sɔrɔ a yɛrɛ te nii na.
5- Enɔki lara Ala la minkɛ, Ala y'a ta ka bɔ diɲɛ na, waasa a kana sa. Mɔgɔ si ɲaa ma la Enɔki kan tugu, bari Ala tun y'a ta. A fɔra Ala ka kuma na ko sanni Ala k'a ta, a koo tun ka di Ala ye. 6Mɔgɔ koo te se ka diya Ala ye n'o tigi ma l'a la. Bari mɔgɔ min b'a fɛ ka gwɛrɛ Ala la, fɔɔ a ka l'a la ko a be yen, ani ko a b'a yɔrɔ ɲinibagaw wasa.
7- Nuhun lara Ala la minkɛ, o le y'a to koo min ma kɛ ka ye, Ala y'a lasɔmi o la tuma min na, a siranna Ala ɲa ka kurunba dilan k'a ka soo kisi, diɲɛ halakira. A ka lanaya sababu la, Ala y'a jati mɔgɔtilennin ye.
8- Ala y'a fɔ Ibrayima ye ko a ka bɔ ka taga jamana dɔ la, ko ale bena o tigiya d'a ma. Ibrayima lara Ala la minkɛ ka sɔn a ta ma, a wilila ka taga k'a sɔrɔ a tun t'a tagayɔrɔ lɔn. 9- O lanaya nin barika la, a nana sigi lonanya la jamana nin kɔnɔ, Ala tun y'a daa di min koo la. A tora faniso kɔnɔ yen, ani Isiyaka ni Yakuba. Ala tun y'a daa di olu fana ma o koo kelen nin na. 10Bari Ibrayima tun b'a fɛ ka dugu sɔrɔ, min lɔra ka ɲa, Ala yɛrɛ be kɛ min taamasiɲɛ kɛbaga n'a lɔbaga ye.
11- O lanaya kelen kosɔn, Sara fana sera ka deen sɔrɔ a n'a ka musokɔrɔninya bɛɛ. Bari a lar'a la ko Ala y'a daa di koo min na, ko a b'o kɛ. 12- O cogo kelen na, cɛɛ kelen min tun sera saya ma ka ban yɛrɛ, ale sababu la, jamaba sɔrɔla, minw ka ca i n'a fɔ lolow, u daa te lɔn i n'a fɔ bada la cɛncɛn.
13- Ala y'a daa di koo min na, u bɛɛ lara o la fɔɔ ka taga sa n'u ma o sɔrɔ. U ɲaa y'a ye yɔrɔjan ka nisɔndiya a koo la. U y'a lɔn ten k'olu ye lonanw ye, k'u tɛmɛtɔ lo diɲɛ na. 14Mɔgɔ minw be kuma ten, a be lɔn ko u b'u faso ɲinina. 15U bɔra yɔrɔ min na ka kɔrɔ, n'u hakili tun jigira o yɔrɔ la, u tun be se ka segi yen. 16Nga u ka miiri be fasoɲuman kan, n'o ye arijana ye. O kama, n'u be Ala wele k'u ka Ala, a te maloya. Bari a ye yɔrɔ labɛn u ye.
17- Ala ye Isiyaka ɲini Ibrayima fɛ saraka ye waasa k'a kɔrɔbɔ. Lanaya kosɔn, a ma ban k'a deen kelenpe nin kɛ saraka ye. K'a sɔrɔ Ala tun y'a daa di a ma 18- k'a fɔ a ye ko a kɔmɔgɔw bena jati k'a ta Isiyaka le ma.
19Ibrayima lanin tun b'a la ko Ala be se ka suu kunun. O la, an be se k'a fɔ ko Ala ye Isiyaka bɔsi saya la k'a di Ibrayima ma.
20- Isiyaka fana ka lanaya kosɔn, a ye duba kɛ a deen Yakuba ni Ezawu ye, u ka siniɲasigi kama. 21- Yakuba ka lanaya kosɔn, a tun be ɲini ka sa tuma min na, a ye duba kɛ Yusufu deenw kelen kelen bɛɛ ye, ka sɔrɔ ka tintin a ka bere kan ka Ala fo. 22- Yusufu ka lanaya kosɔn, a satuma surunyana tuma min na, a y'a fɔ ko Isirayɛlidenw bena na bɔ Ezipiti jamana kɔnɔ loon dɔ. O la, a ye kangari la u ye a kolow koo la.
23- Lanaya kosɔn, Musa wolobagaw ma siran masacɛ ka sariya ɲa. U ye Musa denɲɛninman dogo fɔɔ kalo saba, bari a tun cɛɛ ka ɲi kosɔbɛ. 24- Musa kɔgɔra tuma min na, a ka lanaya kosɔn, a banna k'u kana ale wele ko Ezipiti masacɛ denmuso ka deen. 25A sɔnna ka tɔɔrɔ ni Ala ka mɔgɔw ye sanni a ka to lafiya la waati dɔɔni hakɛ la. 26A banna Ezipiti nafolo la ka sɔn dɔgɔya ma i n'a fɔ Krista, bari a ɲaa tun be tɔnɔ nata la min ka fisa. 27- Musa ka lanaya kosɔn, a ma siran masacɛ ɲa ka bɔ Ezipiti jamana na. A jijara kosɔbɛ i n'a fɔ a ɲaa be Ala la, mɔgɔ ɲaa te min na.
28- A ka lanaya kosɔn, a ye *Hɔrɔnya ɲanagwɛ labɛn ka joli seriseri bondaw la waasa deen fɔlɔ fagabaga kana se Isirayɛlidenw ma. 29- Isirayɛlidenw ye Buruku kɔgɔji tigɛ u seen na, u ka lanaya barika la. Nga Ezipitikaw k'u b'a tigɛ, olu tununa jii la. 30- Isirayɛlidenw ka lanaya kosɔn, u tagamana ka Zeriko lamini tile wolonwula dɔrɔn, a laminikogo benna. 31- Kakalamuso Araabu ka lanaya kosɔn, a ye Isirayɛlidenw ka cidenw dogo. O la, minw banna Ala la, ale ma sɔrɔ ka sa ni olu ye.
32- N ka mun fɔ tugu? N tena se ka Zedeyɔn ni Baraki ni Samusɔn ni Zɛfite ni Dawuda ni Samuyɛli ani kiraw ka koow bɛɛ ɲafɔ kelen kelen. 33- U ka lanaya kosɔn, u sera jamana wɛrɛw kɔrɔ k'u mara, ka tilenninya sigi. Ala y'a daa di min na, u y'o sɔrɔ. U ye jaraw daaw siri, 34- tasuma dɛsɛra u kɔrɔ, u kisira murujan ma, u ye barika sɔrɔ bana sɔrɔnin kɔ. U kɛra kɛlɛdenŋanaw ye, u y'u juguw gwɛn. 35- Muso dɔw ka lanaya kosɔn, u ka mɔgɔ saninw kununna. Dɔw fana sɔnna tɔɔrɔ ma waasa Ala k'u kunun sini. 36- Dɔw fana sɔnna dɔgɔya ni bugɔli ma. U ye dɔw siri ni jɔrɔkɔw ye k'u don kaso la. 37- U ye dɔw bonbon ni bɛrɛ ye, ka dɔw cɛtigɛ ni kakanan ye, ka dɔw faga ni murujan ye. Dɔw tun be munumunu ni sagagolo, walima bagolo ye u kaan na. U dɛsɛra, u tɔɔrɔla kosɔbɛ. 38Diɲɛ tun te se ka bɛn n'u ye, bari u tun man kan n'u ye. O la, u tora ka yaalayaala kongokolon kɔnɔ ni kuluw kan, ka la farawow la, ani dingɛw kɔnɔ. 39Ala y'u bɛɛ tɔgɔɲuman fɔ u ka lanaya barika la. Nga a y'a daa di min na, u si m'o sɔrɔ. 40Bari Ala ye fɛnɲuman labɛn an ye min ka fisa. A tun t'a fɛ o bɛɛ ka kɛ an kɔ.


text:
Oze 10
Joow n'u sɔnbagaw ka sini maloya
1Isirayɛlidenw tun be i ko yiri ɲanaman
min be deen kɛ kosɔbɛ.
U deenw mana caya,
u b'u ka batolikɛyɔrɔw caya.
U ka dugukolo mana nafa di,
u b'u ka jokabakuruw masiri.
2U kɔnɔ ye filafila ye.
O la, u ben'o sara sɔrɔ fana.
Masaba le bena u ka batoliyɔrɔ nunu halaki,
a bena u ka jokabakuruw mugumugu.
3U ben'a fɔ sisan ko:
«Masacɛ t'an fɛ,
bari, an ma siran Masaba ɲa.
Masacɛ yɛrɛ bena mun le ɲa an ye?»
4U be kumafu dama le fɔ,
u be kali fu,
u be bɛnkolon kɛ ɲɔgɔn fɛ.
O la, u ka ɲɔgɔnkiti be cayara
i ko baga, forow kɔnɔ.
5Samarikaw be yɛrɛyɛrɛ misiden jaa kosɔn,
min be Bɛtavɛni.
A sɔnbagaw be dusukasi la a kosɔn,
murutigiw be kasir'a kosɔn.
Bari boɲa min tun b'a kan, o bɔra.
6U bena taga n'a ye Asiri jamana na,
ka masacɛba boɲa n'a ye.
O maloya be kɛ Efarayimu kɔmɔgɔw ta ye.
Isirayɛli mara mɔgɔw ye ŋaniya minw ta,
u bena maloya olu kosɔn.
7Samari ta banna,
a ka masacɛ ta fana banna,
a kɛra i ko kala, jii sanfɛ.
8- Isirayɛlidenw ye hakɛ kɛ
Bɛtavɛni sɔnnikɛyɔrɔ minw na,
olu bena halaki.
Ŋɔni, ni biin le bena fa u ka josɔnyɔrɔw la.
U bena n'a fɔ kuluw ye ko:
«Aw k'an datugu!»
K'a fɔ tintinw ye ko:
«Aw ka ben an kan!»
9- Masaba y'a fɔ ko:
«K'a ta Gibeya dugu ka koo kɛwaati la,
Isirayɛlidenw be hakɛ la,
u ma yɛlɛma.
Yala, juguw ka kɛlɛ tena se u ma Gibeya le wa?
10Ne bena u ɲaa gwan n sago la.
Siya wɛrɛw bena jɛn u kama,
k'u minɛ,
u ka kojugu caaman kama.
11Efarayimu kɔmɔgɔw ye sɛnɛkɛmisi ɲanaman ye,
min be sɔn ka suman gosi.
Ayiwa, ne bena lɔgɔ la u kaan cɛɲuman kan.
Zuda kɔmɔgɔw bena foro bugubugu,
Yakuba deenw bena siɲɛni kɛ.
12- O la, aw ka tilenninya sira taama,
aw bena ɲumanya sɔrɔ.
Aw k'aw sɔɔnw yɛlɛma.
Ne Masaba ɲinituma le ye sisan ye
fɔɔ ka taga se ne nawaati ma,
k'aw kɛ mɔgɔtilenninw ye.
13Aw ye baarajugu kɛ,
k'o tɔnɔjugu sɔrɔ!
Aw ye galon tɔnɔ nɛnɛ fana.
Aw y'aw jigi la aw yɛrɛ ka fanga kan,
k'aw jigi la aw ka kɛlɛdenw ka caya kan.
14O la, kɛlɛ mankan bena wili aw ka mɔgɔw cɛma,
fɔɔ aw ka dugu barikamanw bɛɛ bena halaki
i ko Salamani ye Bɛtaribɛli halaki cogo min na kɛlɛ loon na,
u ye baa ni deenw nɔɔni ɲɔgɔn kan tuma min na.
15Ne Masaba bena o le kɛ aw la,
aw ka juguya daan tɛmɛnin kosɔn.
Dugu mana gwɛ,
o ye Isirayɛli mara masacɛ ta bannin ye!»


text:
Tal 26
Naloman ka koo
1Sanji ni *sanji siminin te ben suman tigɛtuma na cogo min na,
o cogo kelen la, boɲa te bɛn naloman ma.
2Kɔnɔnin ni naganagani be van ka tɛmɛ cogo min na,
o cogo kelen la, kuun te danga min na,
o be tɛmɛ gwansan.
3- Busan ka kan ni soo ye,
dajuru ka kan ni fali ye,
bere le ka kan naloman kɔɔ la.
4Kana naloman jaabi n'a ka nalomanyakuma ɲɔgɔn ye,
n'o tɛ, aw bena kɛ kelen ye.
5Naloman jaabi ka kɛɲɛ n'a ka nalomanya ye,
n'o tɛ, a ben'a yɛrɛ jati hakilitigi ye.
6Naloman cibaga be i ko mɔgɔ min b'a yɛrɛ seen tigɛra.
A be kunko ɲini a yɛrɛ ye.
7Muruku seenw b'a kɔrɔ cogo min na,
talen fana be ten naloman daa la.
8Ka kabakuru siri bɛrɛbonnan na ko i b'a bon,
o ni ka boɲa la naloman kan,
le ye kelen ye.
9Naloman ka talen la,
o ni dɔrɔtɔ ka ŋɔnibusan ta a bolo,
o ye kelen ye.
10Mɔgɔ min be naloman,
walima tɛmɛbaga ta baara la,
o tigi be i ko kalatigi min be mɔgɔw bɛɛ mandimi.
11Wulu be segi k'a fɔɔnɔ dumu cogo min na,
o cogo kelen na, naloman be segi a ka nalomanyakow kan.
12Mɔgɔ min b'a yɛrɛ jati hakilitigi ye,
ale ka nalomanya ka jugu ni naloman ta ye.
Salabagatɔ ka koo
13Salabagatɔ ko:
«Wara le be sira kan,
jara be bɔlɔnw na.»
14Koon be munumunu a seenw kan cogo min na,
salabagatɔ be yɛlɛmayɛlɛma a ka dilan kan ten le.
15Salabagatɔ b'a bolo don dumunikɛminan kɔnɔ.
A segiko k'a don a daa la,
o ye baara ye.
16Salabagatɔ b'a miiri ko ale ka ceku ni mɔgɔ wolonwula ye minw be se mɔgɔ jaabicogo la.
Talen dɔ wɛrɛw
17K'i niin don kɛlɛ la min t'i ta ye,
o ni ka wulu tɛmɛtɔ ye ko i b'a minɛ a tulow ma,
ye kelen ye.
18Fatɔ min b'a la ka tasuma fili a gɛrɛfɛlaw la,
ani ka biɲɛw bon,
minw ye mɔgɔfagakow ye,
19o ni mɔgɔ min b'a tɔɲɔgɔn nigɛ
ka tila k'a fɔ ko tolon tun lo,
o ye kelen ye.
20Ni lɔgɔ dɛsɛra gwaa la,
tasuma be faga.
Ni nafigi bɔra aw cɛ la,
kɛlɛ be ban.
21Finfin mananin ye takami ye,
lɔgɔ be mana ka kɛ tasuma ye.
O cogo kelen na,
kɛlɛtigɛla be kɛlɛ juguya.
22Nafigi ka kuma be i ko nigɛladumuni,
dumuni diman.
23Kuma diman fɔbaga min kɔnɔ ka jugu,
o ni ka warigwɛ nɔgɔnin yelen k'a mɔ bɔgɔdaga la,
ye kelen ye.
24Mɔgɔjugu b'a daa diya,
nga a kɔnɔ finnin lo.
25N'a ye kuma diman fɔ, kana l'a la
bari, miiriyajugu caaman b'a kɔnɔ.
26A be se k'a tɔɲɔgɔn kɔniyako dogo cekuya kosɔn,
nga a ka juguya bena ye jama cɛma.
27Mɔgɔ min be dingɛkolon sogi,
o tigi le be ben a kɔnɔ.
Kabakuru be kɔsegi ka ben
a kolonkolonbaga le kan.
28Galontigɛla be minw tɔɔrɔ,
olu koo ka go a ye.
Mɔgɔnigɛbaga be na ni bɔnɛ ye.


text:
Mas 2nan 23
Zoziyasi be bɛn ni Ala ye tugu
(Lok 2nan 34.29-32)
1Masacɛ ye cira bila ka Zuda mara cɛkɔrɔbaw, ni Zeruzalɛmu taw bɛɛ lajɛn a fɛ. 2O kɔ, a tagara Masaba ka soo ni Zuda mara mɔgɔw bɛɛ ye, ani Zeruzalɛmukaw bɛɛ, ni sarakalasebagaw, ani kiraw, ni jama bɛɛ, denmisɛn fara mɔgɔkɔrɔba kan. U tun ye Layidusɛbɛ min sɔrɔ Masaba ka soo kɔnɔ, a y'o bɛɛ kalan u ɲana. 3Masacɛ lɔra tutunan gɛrɛfɛ min be Masaba ka soo daa la ka layidu ta Masaba ɲakɔrɔ, ko ale bena tugu Masaba kɔ, k'a ka fɔta, n'a ka sariya, n'a ka koo latigɛninw bato n'a dusu bɛɛ ye, ani ko a b'a yɛrɛ bɛɛ d'a ma, ka kitabu nin kɔnɔnakuma bato. Jama bɛɛ fana y'u yɛrɛ niin don o layidu nin la.
Ala ka koo Zuda mara la
(Lok 2nan 34.3-5)
4- O kɔ, masacɛ y'a fɔ sarakalasebagaw kuntigi Ilikiyawu, n'a lankan sarakalasebagaw ye, ani Masaba ka soo daa kɔlɔsibagaw ye ko minan minw bɛɛ tun dilanna Baali sɔnko la, k'u k'o bɛɛ ta ka bɔ Masaba ka soo kɔnɔ, ani Asera taw, ni kalo ni lolo, ani tile taw. U bɔra n'u ye ka taga u jɛni Zeruzalɛmu dugu kɔfɛ, Sedirɔn kɔɔ kɛnɛ na. U y'o buguri cɛ ka taga n'a ye Betɛli. 5Zuda mara masacɛw tun ye sarakalasebagakolon minw sigi, ko u ka wusulan jɛni sɔnnikɛyɔrɔw la Zuda mara duguw kɔnɔ, ani Zeruzalɛmu lamini na, ani minw tun be wusulan jɛni Baali, ani tile ni kalo, ani lolow ye. A y'olu bɔ baara nin na. 6U tun ye Asera jaa min tutu Masaba ka soo kɔnɔ, a y'o bɔn ka bɔ n'a ye Zeruzalɛmu dugu kɔfɛ, Sedirɔn kɔɔ kɛnɛ na k'a jɛni fɔɔ a bɛɛ kɛra buguri ye k'o buguri ta ka ta'a bɔn jama ka kaburutu kɔnɔ. 7Landa kakalayakɛbagaw ka soo minw tun be Masaba ka soo gɛrɛfɛ, a ye olu ci. Mɔgɔw tun be fani minw don Asera sɔnwaati la, musow tun be olu dan o yɔrɔ le la.
8Sarakalasebaga minw tun be Zuda mara duguw kɔnɔ, a ye olu bɛɛ wele ka na. K'a ta Geba fɔɔ ka taga se Bɛriseba.f Sɔnnikɛyɔrɔ minw tun be Zeruzalɛmu dugu dondaw la, a ye olu cɛn. Min tun be dugutigi Zozuwe ka donda la numanbolo fɛ, ale tun ye u dɔ ye. 9Sarakalasebaga minw tun be sɔnnikɛyɔrɔw kunna, olu tun te se ka baara kɛ Masaba ka sarakabɔyɔrɔ la Zeruzalɛmu, nga u tun be se ka buru funubali dumu ni sarakalasebaga tɔw ye.
10- Sɔnnikɛyɔrɔ Tofɛti min tun be Bɛninɔmu kɔkɛnɛ na, masacɛ y'o cɛn, janko mɔgɔ si kan'a dencɛ, walima a denmuso jɛni Milikɔmu ye tugu. 11Zuda mara masacɛw tun ye soo jaa minw dilan k'u lɔ Masaba ka soo daa la, tile bato kama, n'u tun be mɔgɔbaba Netanmelɛki layɔrɔ gɛrɛfɛ, boon dɔ la, a ye olu bɔ yen. Wotoro minw tun dilanna tile batoli kosɔn, a ye olu jɛni. 12- Zuda mara masacɛw tun ye sɔnnikɛyɔrɔ minw dilan masacɛ Akazi ka sangaso sanfɛ, masacɛ Zoziyasi ye olu walaka. Masacɛ Manase tun ye minw dilan Masaba ka soo lukɛnɛ fila nunu kɔnɔ, a ye olu walaka fana. A y'u bɔ yen k'u buguri cɛ ka ta'a bɔn Sedirɔn kɔɔ kɛnɛ na. 13- Masacɛ Solomani tun ye sɔnnikɛyɔrɔ minw lɔ Zeruzalɛmu kɔrɔn fɛ, u be kulu min wele Cɛnnikɛyɔrɔ, o worodugu ɲafan fɛ, n'o ye Sidɔnkaw ka jojugu Asitarite ta ye, ni mowabuw ka jojugu Kemɔsi ta, ani amoniw ka jojugu Milikɔmu ta, masacɛ ye olu cɛn. 14A ye jokabakuruw ci, ka Asera jaaw tigɛ k'u ben, ka adamaden kolow ta ka n'a yɔrɔ fa n'u ye.
Ala ka koo Isirayɛli mara la
(Lok 2nan 34.6-7)
15- O cogo kelen na, sarakabɔyɔrɔ min tun be Betɛli, Nebati dencɛ Zerobowamu tun ye sɔnnikɛyɔrɔ min lalaga ka Isirayɛlidenw bila kojugu la, masacɛ ye olu ci. A ye sɔnnikɛyɔrɔ nin jɛni k'a kɛ buguri ye. A ye Asera jaa fana jɛni. 16- O kɔ, masacɛ Zoziyasi y'a ɲaa yɛlɛma ka filɛli kɛ, a ye kaburu dɔw ye tintin kan. A ko u ka taga u walaka, k'u kɔnɔ kolow bɔ ka na n'u ye. A y'u jɛni sarakabɔyɔrɔ nin kan k'a cɛn ka kɛɲɛ ni Masaba ka kuma ye, a ka mɔgɔ tun ye min fɔ. 17- O kɔ, a y'a fɔ tugu ko: «Ne ɲaa be taamasiɲɛ min na, o kɔrɔ be di?» Dugumɔgɔw y'a fɔ a ye ko: «O ye Ala ka mɔgɔ ka kaburu ye min tun bɔra Zuda mara la ka na. E ye baara min kɛ, ale le tun y'o fɔ sarakabɔyɔrɔ nin kama.»
18A y'a fɔ k'u k'ale kaburu to yen, ko mɔgɔ si kana maga a kolow la. O la, u y'ale kolow to yen, ani kira min tun bɔra Samari ka na fana, ale fana taw.
19Isirayɛli mara masacɛw tun ye sɔnnikɛyɔrɔ soo minw lɔ Samari mara duguw kɔnɔ ka Masaba dimi, a ye olu bɛɛ cɛn fana i n'a fɔ a tun ye Betɛli ta cɛn cogo min na. 20Sarakalasebaga minw tun be sɔnnikɛyɔrɔw kunna, a ye olu bɛɛ faga sarakabɔyɔrɔw kan, ka adamaden kolow jɛni u kan. O kɔ, a kɔsegira Zeruzalɛmu.
Hɔrɔnya ɲanagwɛ be kɛ
(Lok 2nan 35.1, 18-19)
21Masacɛ y'a fɔ ko mɔgɔ bɛɛ ka Hɔrɔnya ɲanagwɛ kɛ ka Masaba u ka Ala boɲa, i ko a fɔra cogo min na Layidusɛbɛ kɔnɔ. 22Hɔrɔnya ɲanagwɛ min kɛra o waati la, ale ɲɔgɔn tun ma kɛ ka ye, kabini cɛfariw ka tile la Isirayɛlidenw kunna, ani Isirayɛli ni Zuda mara masacɛw ka tile la. 23O Hɔrɔnya ɲanagwɛ nin kɛra Zeruzalɛmu, masacɛ Zoziyasi ka masaya saan tan ni seeginan na, ka boɲa la Masaba kan.
Zoziyasi ka saya
(Lok 2nan 35.20-27; 36.1)
24Ka fara o kan, Zoziyasi ye sukɔrɔ welebagaw ni lagwɛlikɛlaw gwɛn. Fɛɛn jaa minw tun dilanna ka bila, a y'o cɛn. Joo ni fɛnjugu minw tun be Zuda mara kɔnɔ, ani Zeruzalɛmu, a ye olu bɛɛ cɛn, janko ka sariya kitabu nin kɔnɔnakuma bato, sarakalasebaga Ilikiyawu tun ye min ye Masaba ka soo kɔnɔ.
25Masacɛ si ma sɔrɔ Zoziyasi ɲa, min tun sɔnna Masaba ta ma n'a dusu bɛɛ ye i n'a fɔ ale Zoziyasi, k'a yɛrɛ bɛɛ di, ka kɛɲɛ ni Musa ka sariya kɔnɔnakuma bɛɛ ye. Ale Zoziyasi tɛmɛnin kɔ fana, a ɲɔgɔn ma sɔrɔ tugu. 26O n'a ta bɛɛ, Masaba m'a ka dimiba nin nɔgɔya Zuda mara kama, Zuda mara masacɛ Manase ka kɛwaliw bɛɛ kosɔn minw y'a dimi. 27Masaba ko: «Ne bena Zuda mara mɔgɔw bɔ n ɲakɔrɔ i n'a fɔ n ye Isirayɛli mara mɔgɔw kɛ cogo min na. N ye dugu min woloma k'a kɛ n ta ye, n ben'a fili, Zeruzalɛmu kɔni. N ye n yɛrɛ tɔgɔ la soo min kan, n bena ale fili fana.»
28- Zoziyasi ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 29A ka waati la, Ezipiti masacɛ Neko wilila ko a be taga Asiri masacɛ dɛmɛyɔrɔ, Efarati baji faan fɛ. Zoziyasi wilila ko a b'a bali. U sera ɲɔgɔn ma Megido dɔrɔn, Ezipiti masacɛ y'a faga. 30A ka baaradenw y'a suu ta k'a la wotoro kan ka bɔ n'a ye Megido ka na n'a ye Zeruzalɛmu, k'a suu don a ka kaburu kɔnɔ. O kɔ, jamana kɔnɔ mɔgɔw y'a dencɛ Yowakazi minɛ ka tulu kɛ a kunna k'ale sigi masaya la a nɔɔ na.
Masacɛ Yowakazi ka koo
(Lok 2nan 36.2-4)
31Yowakazi tun ye saan mugan ni saba sɔrɔ ka sɔrɔ ka sigi masaya la. A ye kalo saba kɛ masaya la Zeruzalɛmu. A bamuso tɔgɔ tun ko Amutali, Yirimeyawu denmuso tun lo ka bɔ Libina. 32A ye kojugu kɛ Masaba ɲakɔrɔ i n'a fɔ a faaw tigitigi. 33Ezipiti masacɛ Neko y'a minɛ k'a siri ni jɔrɔkɔw ye Iribila, Amati mara la janko a kana kɛ masacɛ ye Zeruzalɛmu tugu. A ye nisɔngɔ la Zuda mara mɔgɔw kan, min tun ye warigwɛ kilo waa saba ye, ani sanu kilo bi saba. 34- A ye Zoziyasi dencɛ Eliyakimu sigi masaya la a facɛ nɔɔ na, k'a tɔgɔ yɛlɛma ko Yoyakimu. A ye Yowakazi minɛ ka taga n'a ye Ezipiti. A sara yen.
35Yoyakimu ye nisɔngɔ la jamanadenw kan janko ka se ka Ezipiti masacɛ Neko ka ɲinita d'a ma. U kelen kelen bɛɛ y'u niyɔrɔ di ka ban tuma min na, Yoyakimu sera ka warigwɛ ni sanu nin di Neko ma.
Masacɛ Yoyakimu ka koo
(Lok 2nan 36.5-8)
36- Yoyakimu tun ye saan mugan ni duuru sɔrɔ, ka sɔrɔ ka kɛ masacɛ ye. A ye saan tan ni kelen kɛ masaya la Zeruzalɛmu. A bamuso tɔgɔ tun ko Zebida, Pedaya denmuso tun lo ka bɔ Uruma. 37A ye kojugu kɛ Masaba ɲakɔrɔ i n'a fɔ a faaw tigitigi.


text:
Zan 3
Yezu ni Nikodɛmu
1*Fariziɲɛ dɔ tun be yen, a tɔgɔ ko Nikodɛmu. Zuwifuw ka mɔgɔbaba dɔ tun lo. 2Ale nana Yezu sɔrɔ sufɛ k'a fɔ a ye ko: «Karamɔgɔ, anw y'a lɔn ko Ala le y'i ci. Bari i be kabako minw kɛ, ni Ala te e mɔgɔ min fɛ, e te se k'o kɛ.»
3Yezu y'a fɔ a ye ko: «Tiɲɛ tiɲɛ na, ne b'a fɔ i ye ko ni mɔgɔ min ma segi ka wolo tugu, o tigi te se ka don Ala ka masaya la.»
4Nikodɛmu ko: «Ni mɔgɔ kɔrɔla ka ban, o tigi be se ka segi ka wolo tugu cogo di? A be se ka segi ka don a baa kɔnɔ ka wolo tugu wa?»
5Yezu y'a jaabi ko: «Tiɲɛ tiɲɛ na, ne b'a fɔ i ye ko ni mɔgɔ min ma wolo jii, ani Nii Senuman barika la, o tigi te se ka don Ala ka masaya la. 6Mɔgɔ min wolola adamaden barika la, o tigi ye adamaden ye. Mɔgɔ min wolola Nii Senuman barika la, o tigi ye Ala deen ye. 7Ne y'a fɔ ko fɔɔ mɔgɔ ka segi ka wolo, e kan'a to o b'i dabari ban. 8Yɔrɔ min ka di fɔɲɔ ye, a be taga o yɔrɔ la. I b'a mankan mɛn, i t'a bɔyɔrɔ n'a taayɔrɔ lɔn. Ala ka baara lo, adamaden te se ka min faamu. Mɔgɔ min wolola Nii Senuman barika la, o fana be ten.» 9Nikodɛmu y'a fɔ ko: «Uun! O koow be se ka kɛ cogo di?»
10Yezu y'a jaabi ko: «E min ye Isirayɛli karamɔgɔ dɔ ye, e ma o lɔn wa? 11Tiɲɛ tiɲɛ na, ne b'a fɔ i ye ko an be koo min lɔn, an b'o le fɔ. An ye koo min ye, an be lɔ n'o le seereya ye. Aw do te sɔn o ma. 12Ne be diɲɛ koow fɔra aw ye, aw te lara o la. Ni ne ye arijana koow fɔ aw ye, aw bena la o la cogo di? 13Mɔgɔ si ma yɛlɛ ka taga arijana na fɔɔ Mɔgɔ Dencɛ min bɔra o yɔrɔ la.
14- «Musa ye saa nigɛlaman kɔrɔta sanfɛ lɔgɔ kan cogo min na kongokolon kɔnɔ, fɔɔ Mɔgɔ Dencɛ fana kɔrɔ ka ta ten, 15waasa ni mɔgɔ min y'a jigi la a kan, o tigi ka nii banbali sɔrɔ. 16Ala ye diɲɛ kanu haali, fɔɔ a y'a Deen kelenpe ci mɔgɔw ma, waasa ni mɔgɔ min y'a jigi la a kan, o tigi kana halaki, nga o ka nii banbali sɔrɔ. 17Ala m'a Dencɛ ci diɲɛ na waasa ka mɔgɔw jalaki, nga waasa k'u kisi. 18Ni mɔgɔ min y'a jigi la a kan, o tigi kisira kiti ma, nga ni min m'a jigi la a kan, o tigi jalakira ka ban bari a ma sɔn ka la Ala Dencɛ kelenpe la. 19U jalakira ka ban bari yeelen bɔra diɲɛ mɔgɔw ye. O bɛɛ n'a ta, dibi koo diyara u ye ka tɛmɛ yeelen kan. Bari u ka kɛwaliw ma ɲi. 20O ye wajibi ye, yeelen koo man di kojugukɛla ye, a be siran k'a ka kɛwaliw kɛ kɛnɛ kan, bari, u ben'a ye. 21Nga mɔgɔɲuman b'a ta kɛ yeelen na, waasa mɔgɔw k'a ka kɛwaliɲumanw ye, a be minw kɛ Ala sago la.»
Zan be Yezu koo fɔ tugu
22O tɛmɛnin kɔ, Yezu n'a ka kalandenw nana to Zude mara la. A tun be mɔgɔw batize. 23Zan fana tun be mɔgɔw batizera Ayinɔn, o ni Salimu man jan. Jii tun ka ca o yɔrɔ la. Mɔgɔw tun be na batize yen. 24- O y'a sɔrɔ u ma Zan minɛ k'a don kaso la fɔlɔ. 25Loon dɔ la, sɔsɔli wilila Zan ka kalanden dɔw ni zuwifu dɔ cɛ ka taga saniyako faan fɛ ka kɛɲɛ ni landa ye. 26U tagara Zan sɛgɛrɛ k'a fɔ a ye ko: «Karamɔgɔ, cɛɛ min tun be n'i ye Zurudɛn baji kɔfɛ, fɔɔ e tun ye min koo fɔ, a b'a la fana ka mɔgɔw batize, bɛɛ be tagara ale kɔ.» 27Zan y'u jaabi ko: «Adamaden te se ka foyi sɔrɔ ni Ala m'a d'a ma. 28- Ne y'a fɔ tuma min na ko ne te Ala ka Mɔgɔ wolomanin nin ye, ko ne cira a ɲa le, aw ye ne seerew ye. 29Kɔnyɔmuso ye kɔɲɔcɛ ta le ye. Nga kɔɲɔcɛ tericɛ be lɔ gɛrɛfɛ, ka to ka mɛnni kɛ a fɛ. A nisɔn be diya bari a be mɛnni kɛra kɔɲɔcɛ fɛ. O nisɔndiya ɲɔgɔn le be n na. N nisɔn ka di kosɔbɛ. 30Wajibi lo, ale ka kunkɔrɔta sɔrɔ, ne ka dɔgɔya.
Min bɔra sankolo la
31«Mɔgɔ min bɔra sankolo la, o tigi be fɛɛn bɛɛ kunna. Min be dugukolo kan, o ye diɲɛ mɔgɔ le ye, o be diɲɛ koow le fɔ. Mɔgɔ min bɔra arijana na, 32a ye min ye, ka min mɛn, a b'o le fɔ. Nga adamadenw te sɔn o le ma. 33Ni mɔgɔ min lara a ka kuma fɔninw na, o tigi b'a yira ko Ala ye tiɲɛtigi ye. 34Ala ye mɔgɔ min ci, o tigi be Ala ka kuma yɛrɛ le fɔ bari Ala be Nii Senuman d'a ma, daan te min dili la. 35- Faa b'a Deen kanu fɔɔ a ye fɛɛnw bɛɛ don a bolo. 36Ni mɔgɔ min y'a jigi la Ala Deen kan, o tigi ye nii banbali sɔrɔ ka ban. Nga ni mɔgɔ min ma sɔn k'a jigi la a Deen kan, o tigi tena nii banbali sɔrɔ, Ala ben'a tɔɔrɔ kosɔbɛ.»


text:
Kod 6
Adamadenw ka juguya
1- Adamadenw daminɛna ka caya dugukolo kan tuma min na, ani ka denmusow sɔrɔ, 2o tuma na, batofɛnw deenw y'a ye ko mɔgɔw ka denmusow cɛɛ ka ɲi. U tun be minw fɛ, u ye olu furu. 3Masaba ko: «Ne tena adamaden to nii na ka waatijan kɛ tugu a ka filiw kama, bari mɔgɔ dama lo. U sii tena tɛmɛ saan kɛmɛ ni mugan kan tugu.»
4- Tuma min na batofɛnw deenw jɛnna ni mɔgɔw denmusow ye ka deenw sɔrɔ u fɛ, o waati la, mɔgɔjanjanw tun be yen dugukolo kan, ani u tun be yen kɔfɛ fana. Olu tun ye fɔlɔfɔlɔ cɛfariw ye, u tɔgɔw bɔra kosɔbɛ.
5- Masaba y'a ye ko mɔgɔw be juguyara ka taga dugukolo kan, k'a ye ko u ka miiriya bɛɛ tun ka jugu tuma bɛɛ, 6o digir'a la, a nimisara mɔgɔw danko la dugukolo kan, a dusu kasira kosɔbɛ. 7O la, a ko: «Ne ye fɛɛn minw dan, ne bena olu halaki k'u ban dugukolo kan, k'a daminɛ mɔgɔ ma ka ta'a bila begɛnw ni fɛɛn fofotaw la, ani kɔnɔw, bari ne nimisara u danko la.»
8Nga Nuhun koo diyara Masaba ye.
Ala b'a latigɛ ka Nuhun kisi
9- Nuhun kɔmɔgɔw filɛ nin ye:
Nuhun tun ye mɔgɔtilennin ye, a jalakibali tun lo a ka waati mɔgɔw cɛma. A tun be siran Ala ɲa. 10Nuhun ye dencɛ saba wolo: Sɛmu ni Kamu ani Zafɛti.
11Diɲɛ mɔgɔw tun ka jugu Ala ɲakɔrɔ, koo farimanw tun be kɛ diɲɛ yɔrɔ bɛɛ la. 12Ala y'a ye ko diɲɛ juguyara, bari adamadenw bɛɛ tun ye siraɲuman bila ka to ka juguya le kɛ dugukolo kan.
13O la, Ala y'a fɔ Nuhun ye ko: «Ne bena adamadenw bɛɛ halaki, bari diɲɛ fanin be u ka fariyakow la. Ne kɔni bena olu ni dugukolo halaki ɲɔgɔn fɛ.
14«I ka kurunba dilan i yɛrɛ ye ni sipɛrɛyiri ye, ka bondenninw kɛ a kɔnɔ, ani k'a kɛnɛmala ni kɔnɔna mɔn ni tulu dɔ ye. 15A dilancogo filɛ nin ye: a jaɲa ka kɛ mɛtɛrɛ kɛmɛ ni bi duuru ye, a boɲa ka kɛ mɛtɛrɛ mugan ni duuru ye, a jaɲa sanfɛ, o ka kɛ mɛtɛrɛ tan ni duuru ye. 16I ka sangabon kɛ kurun nin sanfɛ, mɛtɛrɛ tilan ka sɔrɔ a ni kurun cɛ. I ka daa bɔ kurun faan kelen na, ka kurun kɔnɔna boon kɛ sangaso saba ye. 17Ne ben'a kɛ jiba be na dugukolo kan ka diɲɛ kɔnɔ fɛɛnw bɛɛ halaki, fɛɛn minw be ninakili. Dugukolo kan fɛɛnw bɛɛ bena sa. 18Nga ne bena bɛn ni ele ye.
«E ka don kurun kɔnɔ n'i muso, an'i dencɛw n'i biranmusow ye. 19I ka fɛɛn ɲanaman sifaw bɛɛ fila fila minɛ ka don n'u ye kurun kɔnɔ, cɛman ni musoman, janko u ka kisi. 20Kɔnɔw, ni begɛnw, ani fɛɛn minw bɛɛ be fofo dugukolo kan, u sifaw bɛɛ fila fila bena na i fɛ janko u ka kisi. 21I ka dumunifɛn sifaw bɛɛ dɔ ta k'o mara i fɛ, o ka kɛ e ni olu ka dumuni ye.»
22- Ala ye min fɔ Nuhun ye, a y'o bɛɛ kɛ.


text:
Piy fɔlɔ int
Kunnafoni
Mɔgɔ minw sɔnna Krista ma, o kɔ, u jɛnsɛnna ka taga Azi jamana na, Piyɛri ka bataki fɔlɔ nin cira olu le ma. A b'u jaa gwɛlɛya u ka tɔɔrɔ la Alasira kan. A b'a yira u la ko Krista be nii la. A sara, ani ka kunun ka taga Faa Ala fɛ. A b'a yira u la fana ko loon dɔ, Krista bena segi ka na. O la, u ka kan ka to lanaya la ani k'u ka tɔɔrɔ muɲu waasa Krista mana segi ka na loon min na, u ka se k'u ka tɔɔrɔ tɔnɔ sɔrɔ.
A b'u jaa gwɛlɛya u ka tɔɔrɔ la fana waasa u ka se ka Krista jogo ta.
Bataki nin tilancogo
Daminɛ kuma 1.1-2
Ala lo ye kisili tigi ye 1.3-12
Mɔgɔ ka kan ka siraɲuman ta 1.13—2.20
Krista kɔmɔgɔ ka kan ka min kɛ tɔɔrɔ waati la 2.11—4.19
Mɔgɔ ka kan k'a yɛrɛ majigi Ala ka baara la 5.1-11
Kuma laban 5.12-14


text:
Zer 51
1Masaba ko:
«Fɔɲɔ min be halakili kɛ,
ne bena o le wili Babilɔni dugu
ni Babilɔni jamana mɔgɔw kama.
2Ne bena lonan dɔw ci Babilɔni kama
k'a kɔnɔ mɔgɔw yɛrɛkɛ
i ko fɔɲɔ be sumanɲaga ta k'a yɛrɛkɛ cogo min na.
U bena jamana nin lakolonya.
A ka bɔnɛ loon na,
u bena bɔ a kama faan bɛɛ la.»
3Kalatigi minw b'u ka kalaw labɛnna,
aw kana olu to.
Minw be wanso n'u ka nigɛkunbɛnnanw ye,
aw kana olu to.
Aw kana u ka kɛlɛden kanbelenw to,
aw k'u ka kɛlɛdenw bɛɛ faga.
4Mɔgɔ halakininw bena lala Babilɔni jamana kɔnɔ,
mɔgɔ sɔgɔsɔgɔninw bena benben Babilɔni bɔlɔnw na.
5Bari, u ka jamanadenw ye kojugu caaman kɛ
ka Isirayɛli ka Ala hakɛ ta.
Nga Masaba, Setigi, Isirayɛli ka Ala ma Isirayɛli ni Zuda mara mɔgɔw bila.
6Aw ye boli ka bɔ Babilɔni dugu kɔnɔ!
Bɛɛ k'a yɛrɛ ɲini!
N'o tɛ, aw bena sa n'u ye
u ka kojugu juru saratuma na.
Masaba ka mɔnɛ bɔwaati sera,
a bena u sara ka kɛɲɛ n'u ka kɛwaliw ye.
7- Babilɔni tun be Masaba bolo
i ko dɔrɔfiyɛ sanulaman.
Min ye dugukolo bɛɛ ɲanamini.
Siyaw y'a ka dɔrɔ min,
fɔɔ u be ɲini ka fatɔya.
8Babilɔni barila ka ben ka cɛn.
Aw ka kasi a kosɔn!
Aw ka fura ɲini k'a jolidaw furakɛ,
n'a sɔrɔ a bena kɛnɛya.
9- An ye Babilɔni furakɛ,
nga a ma kɛnɛya.
An ka bɔ Babilɔni kɔnɔ,
an kelen kelen bɛɛ ka taga an ka jamana la.
A ka jalakiko boɲana fɔɔ ka se sankolo la,
fɔɔ sankabaw ma.
10Masaba y'an ka tilenninya yira.
Aw ye na, an ka taga Masaba an ka Ala
ka kɛwali fɔ *Siyɔn.
11Aw ye biɲɛw daa diya,
ka forokow fa!
Masaba ye mɛdiw ka masacɛw dusu wili.
Bari a b'a fɛ ka Babilɔni halaki le.
O le ye Masaba ka mɔnɛbɔ ye,
a b'a mɔnɛ bɔ a batoso kosɔn.
12Aw ye taamasiɲɛ wili Babilɔni laminikogo ciko kama!
Aw ka kɔlɔsilikɛlaw sigi,
aw ye dɔ fara aw ka kɔlɔsilikɛlaw kan,
aw ye kɛlɛden dɔw dogo aw juguw ɲa!
Masaba ye ŋaniya ta Babilɔnikaw kama.
A ye min fɔ, a bena o kɛ.
13- E min siginin be jiba daa la,
nafolo ka ca e min fɛ.
Tiɲɛ na, i ka koo ser'a daan ma.
14Masaba, Setigi y'a fɔ k'a gwɛlɛya ko:
«Ne bena i fa mɔgɔw la i ko tɔɔn.
U bena kɛlɛ pɛrɛnkan kɛ i kama.»
15Masaba ye dugukolo dan a ka sebagaya barika la.
A ye diɲɛ dan n'a ka lɔnniya ye,
a ye sankolo yɛrɛkɛ a ka hakilitigiya fɛ.
16N'a kumana, jibabaw be wuruwuru sankolo la.
A be sankaba wili kabini diɲɛ daan na.
A b'a kɛ saan be manamana,
sanji be na.
A be fɔɲɔ sama ka bɔ a marayɔrɔw la.
17Mɔgɔ bɛɛ kɛra kolɔnbali ye,
jolalagabagaw bɛɛ be maloyara u ka joow kosɔn.
Bari u ka joow ye galonfɛnw ye,
nii t'u la.
18Fɛɛn fufafuw lo, baara lo kuun te min na.
N'u kitiwaati sera, u bena tunu.
19Nga Yakuba ka Ala te ten,
bari, ale lo ye fɛɛn bɛɛ dan.
Isirayɛlidenw y'a ta ye.
Ale tɔgɔ le ko Masaba, Setigi.
Babilɔni ka koo laban
20«E kɛra nigɛbere ye ne fɛ,
e kɛra kɛlɛkɛminan ye ne fɛ.
Ne y'ele kɛ ka siyaw gosi,
ne y'ele kɛ ka jamanaw halaki.
21Ne y'ele kɛ ka soo n'a tigi halaki,
ne y'ele kɛ ka wotoro n'a tigi halaki.
22Ne y'ele kɛ ka cɛɛw ni musow halaki,
ne y'ele kɛ ka mɔgɔkɔrɔbaw ni denmisɛnw halaki,
ne y'ele kɛ ka kanbelenw ni sunguruw halaki.
23Ne y'ele kɛ ka begɛndɛndɛbagaw n'u ka begɛnw halaki,
ne y'e lekɛ ka sɛnɛkɛlaw n'u ka misiw halaki,
ne y'ele kɛ ka jamana ɲamɔgɔw ni marakuntigiw halaki.
24«Babilɔni dugu ni Babilɔni jamana mɔgɔw bɛɛ ye kojugu minw bɛɛ kɛ *Siyɔn, ne bena o juru sara u la, aw yɛrɛ ɲakɔrɔ.» Masaba le ko ten.
25«A be ne ni e le cɛ, Babilɔni,
e min be i ko cɛnnikɛkulu!
Ele min tun be dugukolo bɛɛ cɛnna.
Ne Masaba le ko ten.
Ne be n bolo wili i kama.
Ne b'i porokoto ka bɔ faraw kan,
ka tasuma mana i kan.
26Mɔgɔ tena solɔkabakuru ɲanaman sɔrɔ i kɔnɔ,
soo juu sigita fana tena sɔrɔ i kɔnɔ,
e bena kɛ dusukasiyɔrɔ ye tuma bɛɛ.
Ne Masaba le ko ten.»
27Aw ye taamasiɲɛ wili jamana kɔnɔ!
Aw ye buru fiyɛ siyaw cɛma!
Ka siyaw kafo a kama.
Ka jamana nunu mɔgɔw wele a kama:
Arara, ni Minni, ani Asikenazi.
Aw ye kɛlɛɲamɔgɔw labɛn a kama.
Soow ka caya i ko tɔɔn,
ka ta'a kama.
28Aw ye siyaw labɛn a kɛlɛ kama.
Aw ye mɛdiw ka masacɛw labɛn,
n'u ka lasigidenw,
n'u ka dakɔrɔsigiw bɛɛ,
ani u be jamana minw bɛɛ mara.
29Dugukolo be yɛrɛyɛrɛla,
a be yuguyugura.
Bari, Masaba ye min latigɛ Babilɔni kama,
o le be kɛra.
A bena Babilɔni jamana lakolonya,
mɔgɔ tena kɛ yen tugu.
30Babilɔni kɛlɛdenw ye kɛlɛ dabila,
u tora yɔrɔ barikamanw na.
U ka fanga nagasira,
u kɛra musow ye.
Tasuma donna u ka sigiyɔrɔw la,
dugu dondaw sɔgɔnanw karikarila.
31Bolibagaw be boli ka taga ɲɔgɔn kunbɛn,
cidenw be boli ka taga ɲɔgɔn kunbɛn,
waasa k'a fɔ Babilɔni masacɛ ye
ko u y'a ka dugu minɛ faan bɛɛ,
32ko tɛmɛsiraw minɛna,
u ye kɔsenw jɛni,
kɛlɛdenw jaa tigɛra.
33Masaba, Setigi, Isirayɛli ka Ala ko:
«Babilɔni dugu kɛra i ko sumangosikɛnɛ,
sumangosituma na.
A tora dɔɔni, suman tigɛwaati tun bena se a fɛ,
a halakituma.»
Masaba b'a ka jama mɔnɛ bɔ
(Zeruzalɛmu be kumana)
34«Babilɔni masacɛ Nabukodonozɔri ye ne dumu,
a ye ne cɛn,
a ye ne kɛ i ko minan lakolon.
A ye ne kunu i ko sogojugu,
a ye ne ka fɛɛn dimanw kɛ k'a yɛrɛ kɔnɔ fa
ka tila ka ne fɔɔnɔ.
35Ne ye sɛgɛn ni tɔɔrɔ min sɔrɔ,
o sara ka bɔ Babilɔni la.»
*Siyɔn ko ten.
«Ne joli min bɔnna,
o kunko ka se Babilɔnikaw ma.»
Zeruzalɛmu ko ten.
36O kama, Masaba ko:
«Ayiwa, ne bena aw ka koo ta n bolo,
ne bena aw mɔnɛ bɔ.
Ne ben'a ka baji ja,
k'a ka jii bɔyɔrɔ ja.
37Babilɔni bena kɛ kabakuruton ye,
kongowuluw layɔrɔ,
dusukasiyɔrɔ, siranyayɔrɔ,
ni kabayɔrɔ ye.
Mɔgɔ tena kɛ yen tugu.
38Babilɔnikaw bɛɛ be ŋunanna i ko jaraw,
u be sɔngɔra i ko kongosogow.
39Ni kɔngɔ gwanna u la kosɔbɛ,
n be dumuniba labɛn u ye.
Ne ben'a kɛ u be fa fɔɔ u ɲaa be minimini,
k'u nisɔndiya,
ka sinɔgɔ u tena wili min kɔ tugu.
Ne Masaba le ko ten.
40N bena taga n'u ye begɛnw fagayɔrɔ la
i ko sagadenw,
ni sagajigi ni bakɔrɔninw.»
Babilɔni koo hami
41A kɛra cogo di Babilɔni dugu minɛna?
Ale min ye diɲɛ bɛɛ ka dawula ye,
a kɛra di u sera a kɔrɔ?
A kɛra cogo di Babilɔni kɛra dusukasiyɔrɔ ye
siyaw cɛma?
42Kɔgɔji ye Babilɔni jamana datugu,
o jii nin tagara Babilɔni minɛ ni mankanba ye.
43A ka duguw yɛlɛmana ka kɛ dusukasiyɔrɔw ye,
yɔrɔ janin, mɔgɔ te jamana min la,
mɔgɔ fana te tɛmɛ yen tugu.
44Masaba ko:
«Joo min be Babilɔni n'a tɔgɔ ko Bɛli,
ne bena wili a kama.
A ye fɛɛn min kunu,
ne ben'a kɛ a b'o fɔɔnɔ.
Siyaw tena to ka taga fa a fɛ yen tugu.
Babilɔni laminikogo bena ben.
45Ne ka mɔgɔw, aw ye bɔ a kɔnɔ!
Bɛɛ k'a yɛrɛ ɲini,
waasa ka kisi ne Masaba ka dimiba ma.
46«Mankan min kɛra ka yaala jamana kɔnɔ, aw jigi kana tigɛ, aw kana siran o kosɔn. Bari, saan nin kɔnɔ, mankan dɔ bena wili, saan wɛrɛ, mankan wɛrɛ. Juguya bena barika sɔrɔ. Cɛfari dɔ bena cɛfari wɛrɛ gwɛn ka bɔ fanga la.
47O kama, loon dɔ be na,
ne bena wili Babilɔni joow kama.
A ka mara bɛɛ bena maloya,
a ka mɔgɔw suuw bɛɛ bena lala dugu kɔnɔ.
48- O tuma na, mankanba bena bɔ
sankolo ni dugukolo la,
n'u kɔnɔnafɛnw bɛɛ fɛ,
Babilɔni kama.
Bari, a halakibagaw be nana a kama
ka bɔ kɔgɔdugu ɲafan fɛ.»
Masaba le ko ten.
(Kira be kumana)
49- «Diɲɛ faan bɛɛ mɔgɔw fagara
Babilɔni kosɔn cogo min na,
Babilɔnikaw ka kan ka faga ten
Isirayɛli ka mɔgɔ faganinw kosɔn.
50Aw minw kisira murujan ma,
aw ye sira minɛ,
aw kana kɔnɔni kɛ!
K'aw to yɔrɔjan,
aw k'aw hakili to Masaba la,
Zeruzalɛmu koo ka to aw kɔnɔ.»
(Ala ka jama be kumana)
51«An y'u ka nɛnili mɛn tuma min na,
o kɛra maloya ye an ma.
An tun ye lonanw dontɔ ye yɔrɔ saniyaninw la
Masaba ka soo kɔnɔ tuma min na,
o kɛra maloya ye.»
(Masaba be kumana)
52Masaba ko: «Loonw be na, ne bena wili a ka joow kama, mɔgɔ mandimininw bena ŋunan jamana yɔrɔ bɛɛ la. 53Hali ni Babilɔni kɔrɔtara fɔɔ ka se sankolo ma, k'a kɛ mɔgɔ te se ka don a ka yɔrɔ barikaman kɔnɔ yen, ne bena halakilikɛlaw bil'a kama.» Masaba le ko ten.
(Kira be kumana)
54Kulekan be bɔra Babilɔni,
cɛnniba mankan be bɔra Babilɔni jamana kɔnɔ.
55Bari, Masaba be Babilɔni halakira
k'a ka mankanba bɛɛ ban.
O mankan tun be i ko jiba woyokan.
56Halakilikɛla dɔ nana Babilɔni kama.
U ka cɛfariw minɛna,
u ka kalaw karila.
Bari Masaba ye Ala ye min be bɛɛ sara
ka kɛɲɛ n'u ka kɛwaliw ye.
57«Ne bena minnifɛn di dugu nin ɲamɔgɔw ma u k'a min ka ɲanamini, an'a ka lɔnnikɛlaw, ni jamana lasigidenw, ni marakuntigiw n'u ka cɛfariw. U bena sinɔgɔ, u tena kunun ka bɔ sinɔgɔ min la tugu.» Masacɛ min tɔgɔ ko Masaba, Setigi le ko ten.
58Masaba, Setigi ko:
«Babilɔni laminikogoba nin bena ci pepewu,
tasuma bena dugu donda konbabaw jɛni.
Siyaw sigɛnna gwansan,
u ye baara kɛ tasuma le ye!»
Babilɔni ciko taamasiɲɛ
59Kira Zeremi tun ye cii nin fɔ masacɛ ka kɛlɛdenw kuntigi Seraya ye tuma min na a tun be tagara Babilɔni ni Zuda masacɛ Sedesiyasi ye a ka masaya saan naaninan na. Seraya tun ye Maseya deen Neriya dencɛ ye. 60Bɔnɛ min bɛɛ tun bena se Babilɔni ma, Zeremi y'o bɛɛ sɛbɛn sɛbɛ dɔ kɔnɔ, koo min bɛɛ sɛbɛnna ka tɛmɛ Babilɔni kosɔn kama. 61A y'a fɔ Seraya ye ko: «N'i sera Babilɔni, i ka banba ka kuma nunu bɛɛ kalan. 62E k'a fɔ ko: ‹Masaba, e le tun y'a fɔ yan yɔrɔ nin kosɔn, ko i ben'a halaki, mɔgɔw ni begɛnw si tena to yen. Ko yɔrɔ nin bena kɛ dusukasiyɔrɔ ye tuma bɛɛ.› 63- N'i ye sɛbɛ nin kalan ka ban, i be kabakuru siri a la, ka ta'a fili Efarati baji la. 64O kɔ, i k'a fɔ ko: ‹Babilɔni bena jigi jukɔrɔ ten. A tena wili tugu abada k'o sababu kɛ bɔnɛ ye, ne ben'o min lase a ma. U bena sigɛn.› »
O ye Zeremi ka kuma daan ye.


text:
Luka 4
Sutana be Yezu nigɛ ka dɛsɛ
(Mat 4.1-11; Mar 1.12-13)
1Yezu fanin tun be Nii Senuman na. A bɔra Zurudɛn baji daa la ka taga kongokolon kɔnɔ. Nii Senuman tun b'a taayɔrɔ yira a la. 2Sutana y'a kɔrɔbɔ tile bi naani kɔnɔ. A ma dumuni si kɛ o tile bi naani kɔnɔ. O loonw tɛmɛnin kɔ, kɔngɔ y'a minɛ.
3O tuma na, Sutana y'a fɔ a ye ko: «N'i ye Ala Deen ye, a fɔ ko kabakuru nin ka yɛlɛma ka kɛ buru ye.»
4- Yezu y'a jaabi ko: «A fɔra Ala ka kuma na ko: ‹Mɔgɔ te balo ni dumunifɛn dama ye.› »
5O kɔ, Sutana tagara n'a ye kulu jamanjan dɔ kan ka diɲɛ jamanaw bɛɛ yira a la yɔrɔnin kelen, 6k'a fɔ a ye ko: «Ne bena nin bɛɛ kuntigiya n'a nafolo d'i ma. Ni ne b'a fɛ k'a di mɔgɔ min ma, ne b'a di o tigi ma, bari a bɛɛ ye ne ta ye. 7O la, ni e kɔni y'i kunbiri gwan ne kɔrɔ ka ne bato, a bɛɛ bena kɛ i ta ye.»
8- Yezu y'a jaabi ko: «A fɔra Ala ka kuma na ko: ‹I ka Matigi i ka Ala bato, ka baara kɛ ale kelenpe ye.› »
9A laban na, Sutana tagara n'a ye Zeruzalɛmu Alabatosoba kuun na, k'a fɔ a ye ko: «N'i ye Ala Deen ye, pan ka cun duguma, 10- bari a fɔra Ala ka kuma na ko: ‹A bena cii di a ka mɛlɛkɛw ma i koo la ko u ka janto i la.› 11- A fɔra yen fana ko: ‹U bena i ta u bolo la janko i seen kana gosi kabakuru la.› »
12- Yezu y'a jaabi ko: «A fɔra Ala ka kuma na fana ko: ‹I kana Matigi i ka Ala kɔrɔbɔ.› »
13Sutana y'a nigɛ cogo bɛɛ la ka dɛsɛ tuma min na, a tagara k'a to fɔlɔ.
Yezu b'a ka baara daminɛ Galile
(Mat 4.12-17; Mar 1.14-15)
14Yezu segira ka taga Galile mara la ni Nii Senuman ka sebagaya ye. A tɔgɔ bɔra o mara yɔrɔ bɛɛ la. 15A tun be mɔgɔw kalan zuwifuw ka kalansow kɔnɔ, mɔgɔw bɛɛ tun b'a boɲa.
Yezu ka dugu mɔgɔw ma la a la
(Mat 13.54-58; Mar 6.1-6)
16Yezu tagara Nazarɛti a mɔna dugu min na. Lafiɲɛlon, a donna kalanso kɔnɔ i n'a fɔ a tun be to k'a kɛ cogo min na. A wilila waasa ka kitabu kalan. 17Kira Ezayi ye kitabu min sɛbɛn, o dira a ma. A y'a dayɛlɛ ka yɔrɔ dɔ kalan. A sɛbɛnnin be yen ko:
18- «Matigi ka Nii be ne fɛ,
bari a ye ne woloma ka kibaru diman fɔ fantanw ye.
A ye ne ci ko n k'a fɔ jɔɔnw ye k'u bena hɔrɔnya,
ko n k'a fɔ fiɲɛntɔw ye k'u ɲaa bena yɛlɛ,
ko n ka mɔgɔtɔɔrɔninw bɔ u juguw bolo k'u bila,
19Matigi ben'a ka ɲumanya kɛ saan min na,
ko n k'o fɔ mɔgɔw ye.»
20O kɔ, Yezu ye kitabu datugu k'a di kalanso kɔlɔsibaga ma ka sigi. Mɔgɔ minw tun be yen, u bɛɛ y'u ɲaa basa a la. 21O tuma na, a ye kuma ta k'a fɔ u ye ko: «Aw ye kitabu nin kɔnɔnakuma minw mɛn sisan, o koow kɛra ka dafa bii.»
22U bɛɛ tun b'a tɔgɔɲuman fɔ. Yezu ka kumaɲuman ye u bɛɛ kabakoya, fɔɔ u tun b'a fɔ ko: «Nin te Yusufu dencɛ ye wa?»
23Yezu y'a fɔ u ye ko: «Siga t'a la, aw bena talen nin la ne ye ko: ‹Furakɛla, i yɛrɛ kɛnɛya sa.› Aw bena a fɔ ne ye fana ko: ‹I ye koo minw bɛɛ kɛ Kafaranamu, an y'o mɛn, i k'o ɲɔgɔnw kɛ yan fana i yɛrɛ ka dugu la.›
24- «Tiɲɛ na, ne b'a fɔ aw ye ko kira si te minɛ ka ɲa a yɛrɛ ka dugu la.» 25- O kɔ, a y'a fɔ u ye ko: «Ne b'a fɔ aw ye ko kira Eli ka tile la, sanji banna ka na saan saba ni tilan kɔnɔ, tuma min na kɔngɔba tun donna jamana yɔrɔ bɛɛ la. Firiyamuso caaman tun be Isirayɛli jamana na, 26- nga Ala ma kira Eli ci u si fɛ. A y'a ci firiyamuso dɔ fɛ Sarɛpita, Sidɔn mara la. 27- Farisogobana tun be mɔgɔ caaman na Isirayɛli, kira Elize ka tile la fana, nga u si ma kɛnɛya, fɔɔ Naman ka bɔ Siri jamana na.»
28Kalanso kɔnɔ mɔgɔw y'o kuma nunu mɛn tuma min na, u dimina kosɔbɛ. 29U wilila ka Yezu minɛ ka bɔ n'a ye dugu kɔnɔ ni fanga ye. U ka dugu siginin be kulu min gɛrɛn na, u tagara n'a ye o kunna. U tun b'a fɛ k'a ɲɔti ka ben fɔɔ duguma. 30Nga Yezu kɔni tɛmɛna u furancɛ la ka taga.
Yezu be jinatɔ dɔ kɛnɛya
(Mat 7.28-29; Mar 1.21-28)
31Yezu tagara Galile mara dugu dɔ la, min tɔgɔ ko Kafaranamu. A tun be mɔgɔw kalanna lafiɲɛlon na yen. 32U kabakoyara a ka mɔgɔ kalancogo la, bari a tun be kuma i n'a fɔ fanga be mɔgɔ min bolo. 33Jinatɔ dɔ tun be u fɛ kalanso kɔnɔ. O cɛɛ nin pɛrɛnna kosɔbɛ ko: 34«Ee! Mun be an ni e cɛ? Nazarɛtika Yezu, i nana k'an halaki wa? I ye mɔgɔ min ye, ne b'o lɔn. I ye Ala ka ciden senuman ye.»
35Yezu jamana a kunna k'a fɔ a ye ko: «I daje! Bɔ cɛɛ nin na.» Jina ye cɛɛ ta k'a ben duguma u cɛma ka bɔ a la. Nga foyi ma kɛ cɛɛ la.
36Mɔgɔ bɛɛ kabakoyara fɔɔ u tun be ɲɔgɔn ɲininga ko: «Haan! Nin ye mun kuma ye? A be kuma jinaw fɛ ni fanga ni setigiya ye. U be bɔ mɔgɔw la fana.» 37O sababu fɛ, Yezu tɔgɔ bɔra o mara yɔrɔ bɛɛ la.
Yezu be banabagatɔ caaman kɛnɛya
(Mat 8.14-17; Mar 1.29-34)
38Yezu bɔra kalanso kɔnɔ ka taga Simɔn ka soo. Simɔn biranmuso tɔɔrɔnin tun be farigwan bolo kosɔbɛ. U ye Yezu daali ko a k'a kɛnɛya. 39Yezu tagara biri a kunna k'a fɔ ko a ka kɛnɛya. Farigwan banna. A wilila o yɔrɔnin bɛɛ k'u mako ɲa.
40Tilekun donnin kɔ, mɔgɔw tagara Yezu sɛgɛrɛ n'u ka banabagatɔw bɛɛ ye. A y'a bolo la u kelen kelen bɛɛ kan k'u kɛnɛya. 41Jinaw fana bɔra mɔgɔ caaman na. U bɔtɔ, u tun be pɛrɛn ko: «I ye Ala Dencɛ ye.» Nga Yezu ye kangari la u ye. A tun te sɔn u ka kuma, bari olu tun b'a lɔn ko Ala ka Mɔgɔ wolomanin nin lo.
Yezu cikun
(Mar 1.35-39; Mat 4.23)
42Dugu gwɛra dɔrɔn, Yezu bɔra ka taga yɔrɔmalanin dɔ la. Jama y'a daminɛ k'a yɔrɔ ɲini. U tagar'a ye tuma min na, u y'a daali ko a ka to u kɔrɔ, ko a kana taga yɔrɔjan. 43Nga a y'a fɔ u ye ko: «Ne ka kan ka Ala ka masaya kibaru diman fɔ dugu tɔw la fana, bari ne cikun ye o le ye.»
44O la, a tun be waajuli kɛ kalansow kɔnɔ Zude mara la.


text:
Titi 3
Krista ka mɔgɔ taamacogo
1A fɔ bɛɛ ye ko u k'u yɛrɛ majigi kuntigiw ni faamaw ye, k'u boɲa, ani u labɛnnin ka to koɲuman sifa bɛɛ kɛli kama. 2U kana mɔgɔ si tɔgɔ cɛn, u kana kɛlɛ kɛ, u k'u yɛrɛ kɛ mɔgɔsɔbɛw ye, ka muɲu bɛɛ kɔrɔ tuma bɛɛ.
3Bari fɔlɔfɔlɔ, an fana tun ye hakilitanw ye, mɔgɔmurutininw, an tun filila, nigɛjugu sifa bɛɛ, tun y'an kɛ jɔɔn ye, an tun be juguya, ni sɔnjuguya la. An koo fana tun man di ɲɔgɔn ye. 4Nga an kisibaga Ala y'a ka ɲumanya n'a ka kanuya yira mɔgɔw la tuma min na, 5a y'an kisi. O ma kɛ an ka kɛwaliɲuman kosɔn, nga a ka makari le kosɔn a y'o kɛ, an ye niikura sɔrɔ jii kɔnɔ koli fɛ Nii Senuman barika la, sisan an ɲanaman lo Ala faan fɛ. 6A ye Nii Senuman d'an ma fɔɔ ka ɲa an kisibaga Yezu Krista barika la, 7janko Ala ye an minw kɛ mɔgɔtilenninw ye a ka nɛɛma barika la, an ka nii banbali sɔrɔ an jigi be min kan.
8Nin kuma ye tiɲɛ ye. Ne b'a fɛ i ka to o kan k'a fɔ ka gwɛlɛya, waasa mɔgɔ minw lara Ala la, olu k'u yɛrɛ bila koɲuman kɛli la, o le ka ɲi ani nafa b'o la mɔgɔw fɛ.
9Nga e k'i yɛrɛ kɔlɔsi kumakolon, ni mɔgɔ buruju fɔko, ani sɔsɔli ni sariya koo mankan ma. U te foyi ɲa, o ye gwansan ye. 10Mɔgɔ min be farali kɛ, i k'o tigi lasɔmi fɔɔ siɲɛ fila. O kɔ, i k'o tigi niin bɔ aw fɛ. 11I k'a lɔn k'o mɔgɔ sifa nin ye sira tilennin bila ka ban ani a ka hakɛ ye jalaki ben a kan.
Ladili laban ni foli
12Ni ne ye Aritimasi, walima Tisiki ci i fɛ tuma min na, i ka banba ka na ne kunbɛn Nikopolisi, bari ne y'a latigɛ ka samiɲa kɛ o yɔrɔ la.
13I ka koo bɛɛ kɛ waasa Zenasi min ye mɔgɔ dɛmɛbaga ye kiti la, ani Apolɔsi nunu ka taama be ɲa, u kana fɔn foyi la. 14An ka mɔgɔw fana ka kan ka koɲuman kɛli dege, waasa u ka se ka koo gwanninmanw ɲanabɔ, o la, u tena to gwansan.
15Mɔgɔ minw be ni ne ye, olu bɛɛ b'i fora, i k'an teriw fo, minw kɛra Krista taw ye.
Ala ka nɛɛma kɛ aw bɛɛ ye.


text:
Mas fɔlɔ int
Kunnafoni
Masacɛw ka kitabu be Isirayɛlidenw ka masaya waati koo le yira an na. O masaya min daminɛna Samuyɛli ka kitabuw la. Masacɛw ka kitabu fana tilanna fila ye i ko Samuyɛli ta, bari koo fɔta nunu tun tena se ka kun sɛbɛ kelen kɔnɔ.
Masacɛ minw tɛmɛna, olu ka koo tun be kɛ ka kɛɲɛ n'u ka kantigiya ye Ala ma. Ni min ye mɛnni kɛ Ala fɛ, Isirayɛli jama ka koo be yiriwa ka taga ɲa o masacɛ nin ka tile la. N'a ye kojugu kɛ, n'a ye joo sɔn, jama barika be dɛsɛ. O la, Ala tun be to ka kira fangatigiw ci u ma, i ko Eli janko ka kuma u fɛ, ani k'a fɛko fɔ u ye.
A yɔrɔ fɔlɔ kɔnɔ (1—2), an be masacɛ Dawuda ka sii labanko le ye, ni a dencɛ Solomani sigiko a nɔɔ na.
Solomani ka masayako le be sɔrɔ yɔrɔ filanan kɔnɔ (3—11), n'a ka nafolotigiyako, n'a ye boɲa min sɔrɔ. A ye Alabatoso lɔ Zeruzalɛmu. Nga Solomani sii ser'a laban ma tuma min na, a ma kɛ kantigi ye Masaba faan fɛ. A y'a yɛrɛ ka furumusow ka fasojow sɔn. A sara, a dencɛ Orobowamu sigir'a nɔɔ na.
Isirayɛlidenw nana u ka jamana tilan fila ye. O koo be sɔrɔ kitabu yɔrɔ sabanan kɔnɔ (12—22). Jamana tilan kelen min be worodugu faan fɛ, o ye Zuda mara ye, kɔgɔdugu ɲafan ka kɛ Isirayɛli mara ye. Isirayɛli mara masaw banna Masaba ka fɔtaw la ka to ka fɛɛn wɛrɛw bato. Nga Zuda mara masaw kɔni tugura Masaba kɔ.
Kitabu nin tilancogo
Solomani be kɛ masa ye 1.1-53
Dawuda sayako 2.1-12
Solomani b'a ka fanga sigi ka ɲa 2.13-46
Solomani b'a ka hakilitigiya yira 3.1—5.14
Solomani be Alabatoso lɔ 5.15—8.66
Ala be layidu ta Solomani ye 9.1-28
Saba masamuso be na Solomani filɛ 10.1-29
Solomani ka kojugu Ala ɲakɔrɔ, n'a sayako 11.1-43
Isirayɛlidenw be muruti masacɛ Orobowamu ma 12.1-33
Kira be Zerobowamu jalaki 13.1-34
Zuda mara, ni Isirayɛli mara ka masaw 14.1—16.34
Kira Eli ka kirayakuma 17.1—19.21
Masacɛ Akabu n'a muso Zezabɛli ka koo 20.1—22.40
Masacɛ Zozafa ni Akaziya ka koo 22.41-54


text:
Tal 30
Aguri ka kuma
1Yake dencɛ Aguri ka kuma.
A ye kuma min fɔ Itiyɛli ye.
A ya fɔ Itiyɛli ni Ukali ye.
2Tiɲɛ na, ne le nalonna ka tɛmɛ mɔgɔw bɛɛ kan.
Adamadenya la, ne kɛra hakilitan ye.
3Ne ma lɔnniya sɔrɔ,
min be kɛ sababu ye n be Ala lɔn.
4Jɔn yɛlɛla sankolo la, ka kɔsegi ka na?
Jɔn delila ka fɔɲɔ minɛ n'a bolo ye?
Jɔn le sera ka jiiw mara ka ye a ka fani la?
Jɔn le ye diɲɛ daan bɔ?
O tigi tɔgɔ be di?
A deen tɔgɔ be di fana?
O fɔ n ye n'i b'a lɔn!
5Ala ka kuma bɛɛ ye tiɲɛ ye.
Mɔgɔ min b'a yɛrɛ kalif'a ma, a b'o tigi sutara.
6- Kana foyi fara a ka kuma kan.
N'o tɛ, a b'i jalaki k'a yira ko i ye galontigɛla ye.
7Ne be fɛɛn fila daali e Masaba fɛ,
kana ban k'o kɛ n ye fɔɔ ka taga n sa.
8Ne kisi namarakuma ni galon ma,
ne kisi fantanya ni nafolotigiya ma,
n ka balo dama di n ma.
9Nafolocaya kan'a kɛ ne be tigɛ i la k'a fɔ ko:
«Masaba ye jɔn ye?»
Walima dɛsɛ kana ne bila soɲani na,
min bena ele, ne ka Ala tɔgɔ cɛn.
10Kana galon la jɔɔn kan a kuntigi fɛ.
N'o tɛ, a bena i danga,
a ka danga fana bena i minɛ.
11Mɔgɔ dɔw be u faa danga,
u te kumaɲuman fɔ u baa ye fewu!
12Mɔgɔ dɔw b'u yɛrɛ jati mɔgɔ gwɛninw ye
k'a sɔrɔ u saniyanin tɛ fewu!
13Mɔgɔ dɔw b'u yɛrɛ boɲa,
u te tɔw jati!
14Mɔgɔ dɔw ɲiiw be i ko murujanjanw,
u yewagaw be i ko muruw,
u labɛnnin lo ka fantanw ta cɛn jamana kɔnɔ
ani ka dɛsɛbagatɔw niin bɔ mɔgɔw la.
Talen dɔ wɛrɛw
15Denmuso fila be nɔri fɛ,
minw ko: «A di, a di!»
Fɛɛn saba be yen minw te wasa fewu.
Naani be yen minw t'a fɔ fewu ko:
«A ka ɲi ten!»
16Lahara, ni muso wolobali,
jii te dugukolo min labɔ
ani tasuma, min t'a fɔ fewu ko:
«A ka ɲi ten!»
17Mɔgɔ min b'a ɲaa don a facɛ la,
n'a te mɛnni kɛ a bamuso fɛ,
badala kaankaanw le bena o tigi halaki,
sɛgɛnw le ben'a dumu.
18Koo saba filɛ minw be ne dabari ban.
Naani lo yɛrɛ, n te minw faamu:
19sɛgɛn tɛmɛcogo sankolo la,
saa tɛmɛcogo fara kan,
kurun tɛmɛcogo kɔgɔji kan,
fɛɛn min be cɛɛ ɲasin muso ma.
20Kakalamuso ta filɛ:
a be kakalaya kɛ ka tila k'a fɔ ko ale ma foyi kɛ.
21Koo saba filɛ minw be jamana ɲagami.
Naani yɛrɛ lo minw te kun jamana kɔnɔ:
22Jɔɔn ka kɛ masacɛ ye,
naloman ka dumuni sɔrɔ fɔɔ ka wasa,
23muso sɔnjugu ka furu sɔrɔ,
baaradenmuso k'a kuntigimuso cɛɛn ta.
24Fɛɛn naani filɛ minw ka dɔgɔ dugukolo kan haali,
nga u hakili ka bon kosɔbɛ.
25Barika te dugumɛnɛw la,
nga u b'u ka makoya dumuni kafo tilemana tuma le.
26Barika te farawonyinanw na,
nga u b'u ka layɔrɔ bɔ fara la le.
27Masa te tɔɔnw fɛ,
nga u be pan jɛnkulu jɛnkulu.
28Mɔgɔ be se ka basan minɛ n'a bolo ye,
nga a be taga don fɔɔ masacɛw ka soo kɔnɔ.
29Fɛɛn saba be yen minw taamacogo ka ɲi.
Naani yɛrɛ lo minw taamacogo ka fisa:
30Jara, fangatigi lo kongosogow cɛma,
a te boli foyi ɲa.
31Kongofali min kɔgɔnin lo kosɔbɛ, ni bakɔrɔnin,
ani masacɛ min b'a ka kɛlɛdenw ɲafɛ.
32Ni nalomanya y'i bila yɛrɛboɲa na,
ni miirijugu b'i kɔnɔ,
i bolo la i daa la.
33Bari, n'i ye nɔnɔ gosi,
naare be bɔ a la,
n'i y'i nuun bugɔ, joli bena bɔ a la,
n'i ye dusu gwanko kɛ,
i be kɛlɛ wili.


text:
Zud 3
Cidenw be taga Olofɛrine fɛ
1U ye mɔgɔw ci ka taga bɛɛn ɲini ni Olofɛrine ye. U ko: 2«An filɛ i ɲakɔrɔ, an ye masacɛba Nabukodonozɔri ka baarakɛlaw ye. I k'an minɛ, cogo min ka d'i ye. 3An ka wɛɛrɛw, ni an ka dugukolo bɛɛ, n'an ka forow bɛɛ, n'an ka begɛnw, misi fara begɛnmisɛnw kan, n'an ka sigiyɔrɔw bɛɛ b'i bolo. I sago kɛ u la. 4An ka duguw ye i ta ye, u kɔnɔ mɔgɔw ye i ka jɔɔnw ye. Na don u kɔnɔ i sago la.» 5O cɛɛ nunu sera Olofɛrine fɛ k'o kuma fɔ a ye.
6A tagara n'a ka kɛlɛdenw ye kɔgɔji dafɛ mara la k'a ka kɛlɛden dɔw sigi dugu farimanw kɔnɔ, ani k'o yɔrɔ cɛfariw fara u kan. 7O yɔrɔ mɔgɔw n'u laminiw y'a kunbɛn ni masirifɛn dɔw ye u kuun na, ka dɔɔn kɛ, ani ka dundunw fɔ. 8A ye cɛnni kɛ u ka mara bɛɛ kɔnɔ, k'u ka jolɔgɔw tigɛ, bari a tun y'a latigɛ ko a bena joow bɛɛ cɛn ka bɔ dugukolo kan janko jamana bɛɛ mɔgɔw ka Nabukodonozɔri kelenpe le bato, ani siyaw bɛɛ minw be kaan o kaan fɔ, u bɛɛ ka dɛmɛ ɲini ale lo fɛ i n'a fɔ batofɛn. 9A sera Zizireyɛli gɛrɛfɛ, Dotayimu masurun na, Zude mara kuluw yɔrɔ faan fɛ. 10U sigira Gebayi ni Sitopolisi cɛ. A tora o yɔrɔ la kalo kelen kɔnɔ janko k'a ka kɛlɛdenw ka minanw bɛɛ lajɛn.


text:
Luka 3
Zan batizelikɛla ka waajuli
(Mat 3.1-6; Mar 1.1-6)
1Ɔrɔmu masacɛ Tibɛri ka masaya saan tan ni duurunan na, o y'a sɔrɔ Pɔnsi Pilati tun be Zude mara kunna, *Erɔdi tun be Galile mara kunna, a balimacɛ Filipu tun be Iture ni Tarakoniti maraw kunna, ani Lizaniyasi tun be Abilɛni mara kunna. 2O waati kelen na, Anɛ ni Kayifu tun ye sarakalasebagaw kuntigibaw ye. O tuma na, Ala kumana Zakari dencɛ Zan fɛ k'a to kongokolon kɔnɔ. 3O la, Zan ye Zurudɛn baji dafɛ duguw bɛɛ yaala ka mɔgɔw waaju ko u ka nimisa ka faran u ka kojuguw la ka batize waasa u ka hakɛw ka yafa. 4- O kɛra i n'a fɔ kira Ezayi tun y'a sɛbɛn a ka kitabu kɔnɔ cogo min na ko:
«Mɔgɔ dɔ be pɛrɛnna kongokolon kɔnɔ ko:
‹Aw ka Matigi ka sira dilan,
aw k'a ka tɛmɛyɔrɔw tilen.
5Dingɛw bɛɛ bena fa,
kuluw ni tintinw bɛɛ bena ci ka dakɛɲɛ.
Tɛmɛyɔrɔ gɔngɔrɔninw bena tilen,
sirajuguw bena dilan.
6Ala be adamadenw kisi cogo min na, bɛɛ bena o ye.› »
7- Jamaba min tun be taga Zan fɛ ko a k'u batize, a tun b'a fɔ u ye ko: «Aw fɔnfɔnnidenw, jɔn y'aw lasɔmi ko aw ka boli Ala ka kiti nata ɲa? 8- Aw ka kɛwaliɲumanw kɛ k'a yira ko aw nimisara ka faran aw ka kojuguw la. Aw kana miiri ko Ala bena aw kisi bari Ibrayima ye aw faa ye. Ne b'a fɔ aw ye ko Ala be se ka kabakuru nunu yɛlɛma k'u kɛ Ibrayima deenw ye. 9- Jende labɛnna ka ban yiriw tigɛ kama. Yiri o yiri te denɲuman kɛ, o bɛɛ bena tigɛ ka fili tasuma na.»
10Jama tun b'a ɲininga ko: «O tuma na, an ka kan ka mun kɛ?»
11A tun b'u jaabi ko: «Ni deleke fila be mɔgɔ min fɛ, deleke te min fɛ, a ka kelen di o ma. Ni dumunifɛn be mɔgɔ min fɛ, a k'o tilan ni kɔngɔtɔ ye.»
12- Lɛnpominɛla dɔw fana tagara Zan fɛ ko a k'u batize. Olu y'a ɲininga ko: «Karamɔgɔ, anw ka kan ka mun kɛ?»
13A y'u jaabi ko: «Wari hakɛ min fɔra aw ye, aw k'o dama minɛ, aw kana dɔ wɛrɛ minɛ ka fara o kan.»
14Sɔlidasi dɔw fana y'a ɲininga ko: «Anw do, anw ka kan ka mun kɛ?»
A y'u jaabi ko: «Aw kana mɔgɔ si ka wari minɛ fanga la, aw kana mɔgɔ si tɔɲɔ fana, nga aw ka sara ka aw wasa.»
15Mɔgɔw tun be kisibaga nali makɔnɔna minkɛ, u bɛɛ tun b'u yɛrɛ ɲiningana yala ni Zan le te Ala ka Mɔgɔ wolomanin nin ye. 16O la, Zan y'a fɔ u bɛɛ ye ko: «Ne b'aw batize ni jii ye, nga min bena na ne kɔ, o ka sebagaya ka bon ni ne ta ye. K'a ka sanbara juru foni, ne kuun ka dɔgɔ o ma. Ale bena aw batize ni Nii Senuman ni tasuma ye. 17A ka sumanfiyɛminan b'a bolo. A ben'a ka *bile gosinin fiyɛ k'a kisɛ don a ka bondo kɔnɔ k'a ɲaga jɛni tasuma fagabali la.»
18Zan tun be mɔgɔw ladi n'o kuma ɲɔgɔn caaman ye. O cogo la, a tun be kibaru diman fɔ mɔgɔw ye.
19- Nga Zan ye Zude mara kuntigi Erɔdi kɔrɔfɔ, bari a tun y'a balimacɛ muso Erodiyadi bɔsi a la k'a kɛ a yɛrɛ ta ye. A tun ye kojugu wɛrɛw kɛ fana. 20A m'a dan olu ma, a ye Zan yɛrɛ minɛ k'a don kaso la.
Yezu batizeko
(Mat 3.13-17; Mar 1.9-11)
21Zan ye mɔgɔw bɛɛ batize, ka Yezu fana batize. Ka Yezu to Aladali la, sankolo dayɛlɛla, 22- Nii Senuman y'a yɛrɛ kɛ i n'a fɔ jɛnɛtuba, ka jigi a kan. Kumakan dɔ bɔra sankolo la ko: «I ye ne Dencɛ kanunin ye, i koo ka di ne ye haali.»
Yezu Krista buruju
(Mat 1.1-16)
23Yezu y'a ka baara daminɛ tuma min na, a sii tun be saan bi saba ɲɔgɔn bɔ. Mɔgɔw tun be miiri ko Yezu ye Yusufu deen ye. Yusufu tun ye Eli deen ye. 24Eli tun ye Matati deen ye, Matati fana tun ye Levi deen ye, Levi fana tun ye Mɛliki deen ye, Mɛliki fana tun ye Zannayi deen ye, Zannayi fana tun ye Yusufu deen ye. 25Yusufu fana tun ye Matatiyasi deen ye, Matatiyasi fana tun ye Amɔsi deen ye, Amɔsi fana tun ye Nawumu deen ye, Nawumu fana tun ye Ɛsili deen ye, Ɛsili fana tun ye Nagayi deen ye. 26Nagayi fana tun ye Maati deen ye, Maati fana tun ye Matatiyasi deen ye, Matatiyasi fana tun ye Semeyini deen ye, Semeyini fana tun ye Zozɛki deen ye, Zozɛki fana tun ye Zoda deen ye. 27Zoda fana tun ye Zowanan deen ye, Zowanan fana tun ye Ereza deen ye, Ereza fana tun ye Zorobabɛli deen ye, Zorobabɛli fana tun ye Salatiyɛli deen ye, Salatiyɛli fana tun ye Neri deen ye. 28Neri fana tun ye Mɛliki deen ye, Mɛliki fana tun ye Adi deen ye, Adi fana tun ye Kozamu deen ye, Kozamu fana tun ye Ɛlimadan deen ye, Ɛlimadan fana tun ye Ɛri deen ye. 29Ɛri fana tun ye Zozuwe deen ye, Zozuwe fana tun ye Eliyezɛri deen ye, Eliyezɛri fana tun ye Zoramu deen ye, Zoramu fana tun ye Matati deen ye, Matati fana tun ye Levi deen ye. 30Levi fana tun ye Simeyɔn deen ye, Simeyɔn fana tun ye Zuda deen ye, Zuda fana tun ye Yusufu deen ye, Yusufu fana tun ye Zonamu deen ye, Zonamu fana tun ye Eliyakimu deen ye. 31Eliyakimu fana tun ye Meleya deen ye, Meleya fana tun ye Mɛnna deen ye, Mɛnna fana tun ye Matata deen ye, Matata fana tun ye Natan deen ye, Natan fana tun ye Dawuda deen ye. 32Dawuda fana tun ye Zese deen ye, Zese fana tun ye Zobɛdi deen ye, Zobɛdi fana tun ye Boozi deen ye, Boozi fana tun ye Sala deen ye, Sala fana tun ye Naasɔn deen ye. 33Naasɔn fana tun ye Aminadabu deen ye, Aminadabu fana tun ye Adimɛn deen ye, Adimɛn fana tun ye Aramu deen ye, Aramu fana tun ye Ɛsirɔn deen ye, Ɛsirɔn fana tun ye Pɛrɛti deen ye, Pɛrɛti fana tun ye Zuda deen ye. 34Zuda fana tun ye Yakuba deen ye, Yakuba fana tun ye Isiyaka deen ye, Isiyaka fana tun ye Ibrayima deen ye, Ibrayima fana tun ye Tera deen ye, Tera fana tun ye Nawɔri deen ye. 35Nawɔri fana tun ye Serugi deen ye, Serugi fana tun ye Arago deen ye, Arago fana tun ye Falɛki deen ye, Falɛki fana tun ye Ebɛri deen ye, Ebɛri fana tun ye Sala deen ye. 36Sala fana tun ye Kayinan deen ye, Kayinan fana tun ye Aripakisadi deen ye, Aripakisadi fana tun ye Sɛmu deen ye, Sɛmu fana tun ye Nuhun deen ye, Nuhun fana tun ye Lamɛki deen ye. 37Lamɛki fana tun ye Matusalɛmu deen ye, Matusalɛmu fana tun ye Enɔki deen ye, Enɔki fana tun ye Yerɛdi deen ye, Yerɛdi fana tun ye Maleleyɛli deen ye, Maleleyɛli fana tun ye Kayinan deen ye. 38Kayinan fana tun ye Enɔsi deen ye, Enɔsi fana tun ye Sɛti deen ye, Sɛti fana tun ye Adama deen ye, Adama fana tun ye Ala deen ye.


text:
Bɔk 12
Hɔrɔnya ɲanagwɛ kɛ cogo
1- K'u to yen Ezipiti jamana kɔnɔ, Masaba y'a fɔ Musa ni Arɔn ye ko: 2«Nin kalo le bena kɛ saan kalo fɔlɔ ye aw fɛ, saan daminɛ kalo. 3Aw k'a fɔ Isirayɛli jama bɛɛ ye ko kalo nin tile tan, gwatigi kelen kelen bɛɛ ka sagaden minɛ u ka somɔgɔw tɔgɔ la, gwaso kelen, sagaden kelen. 4Ni gwaso dɔ ka dɔgɔ sagaden kelen ma, a n'a gɛrɛfɛ gwaso ka jɛn sagaden kelen kan ka kɛɲɛ n'u ka mɔgɔw daa ye. Mɔgɔ kelen be se ka sogo min ɲimi, u ka saga sogo nin tilan ka kɛɲɛ n'o ye. 5O begɛn nin ka kɛ cɛman ye min ye saan kelen sɔrɔ, fiɲɛ kana sɔrɔ a la, walima sankelen bakɔrɔnin, fiɲɛ te min na. 6Aw k'o mara fɔɔ kalo nin tile tan ni naaninan loon. Isirayɛli jama bɛɛ ben'o faga o loon na tile bennin kɔ. 7U bena o sogow dumu soo minw kɔnɔ, u ka saga nunu joli seriseri o soow daa la lɔgɔw kan, gɛrɛfɛ ni sanfɛ. 8O suu kelen na, u bena o sogo nunu wusunin ɲimi, ni buru ye, fununan te min na, ani ɲugu kunanman. 9Aw kana o sogo kɛnɛman ɲimi, walima a tobinin jii la, nga a ka wusu, a kungolo, n'a senkalaw, n'a kɔnɔnafɛnw. 10A tɔɔ man kan ka si. N'a dɔ sira aw k'o jɛni sɔgɔmadafɛ. 11Aw ka kan k'o dumu cogo min na, o filɛ nin ye: aw k'aw cɛɛ siri k'aw ka sanbaraw don k'aw ka bere minɛ aw bolo. Aw k'a dumu teliya la. O ye Masaba ka *Hɔrɔnya loon ye.
12«O suu kelen na, ne bena Ezipiti jamana yaala ka Ezipitikaw deen fɔlɔw bɛɛ faga, mɔgɔw fara begɛnw kan. Ne bena kiti tigɛ Ezipiti joow bɛɛ kan. Ne ye Masaba le ye. 13Aw bena to soo minw kɔnɔ, joli le bena kɛ o taamasiɲɛ ye. Ni ne ye o joli nin ye tuma min na, ne bena tɛmɛ, kojugu si tena se aw ma tuma min na ne bena cɛnni kɛ Ezipiti jamana kɔnɔ. 14- Aw ka kan k'aw hakili to o loon nin koo la, k'a kɛ landa ye, a ɲanagwɛ ka to ka kɛ tuma bɛɛ aw kɔmɔgɔw cɛma.
Buru funubali ɲanagwɛ
15«Aw bena to k'a kɛ cogo min na, o filɛ: fununan te buru min na, aw k'o dumu tile wolonwula kɔnɔ. Loon fɔlɔ, aw ka fununan bɔ aw ka soow kɔnɔ, bari mɔgɔ o mɔgɔ ye buru dumu fununan be min na, k'a ta loon fɔlɔ ma fɔɔ ka taga se loon wolonwulanan ma, o tigi ka kan ka faga. 16O loon fɔlɔ la, aw ka ɲɔgɔn lajɛn ne tɔgɔ la, ani a wolonwulanan loon fana na. Aw kana baara si kɛ o loonw na n'a ma kɛ aw kelen kelen bɛɛ ka dumuni baara dama ye. 17Aw ka *Buru funubali ɲanagwɛ kɛ, bari ne ye aw ka jama bɔ Ezipiti jamana kɔnɔ o loon na tigitigi. Aw k'o loon bato k'o kɛ ɲanagwɛ loon ye saan o saan, a kana dabila. 18Burufununan ma don buru min kɔnɔ, aw ben'a daminɛ k'o dumu saan kalo fɔlɔ tile tan ni naaninan loon wuladafɛ fɔɔ ka taga se a tile mugan ni kelen wulafɛ ma. 19Fununan si ma kan ka sɔrɔ aw ka soow kɔnɔ o tile wolonwula kɔnɔ. Mɔgɔ o mɔgɔ be buru dumu ni fununan b'a la, dugulen fara lonan kan, o tigi bena faga ka bɔ Isirayɛli jama cɛma. 20Aw kana buru si dumu, fununan be min na. K'aw to yɔrɔ o yɔrɔ, fununan te buru min kɔnɔ, aw k'o dumu.»
Hɔrɔnya ɲanagwɛ fɔlɔ
21O tuma na, Musa ye Isirayɛli cɛkɔrɔbaw bɛɛ wele k'a fɔ u ye ko: «Aw ye taga ka sagadenw minɛ, minw be bɛn aw ka somɔgɔw ma k'o faga k'o kɛ *Hɔrɔnya ɲanagwɛ saraka ye. 22Aw k'o joli don minan dɔ kɔnɔ, ka *izɔpiyiri furaburu kɛ ka joli nin mɔn lɔgɔw kan minw be soo daa la sanfɛ ni gɛrɛfɛ. Aw si kana bɔ aw ka soow kɔnɔ sanni dugu ka gwɛ. 23- Masaba bena tɛmɛ tuma min na ka Ezipitikaw faga, n'a ye o joli ye bonda lɔgɔ nunu kan, sanfɛ ni gɛrɛfɛ, a bena tɛmɛ u kan. A tena sɔn halakilikɛla ka don aw ka soow kɔnɔ ka fagalikɛ. 24O bena kɛ sariya ye aw n'aw kɔmɔgɔw fɛ min tena dabila abada. 25Masaba bena jamana min di aw ma ka kɛɲɛ n'a ka layidu ye, n'aw donna o yɔrɔ la tuma min na, aw k'o landako kɛ. 26N'aw deenw ye aw ɲininga tuma min na, ko landako nin kɔrɔ ye mun ye aw fɛ, 27aw k'u jaabi ko: ‹Hɔrɔnya ɲanagwɛ saraka lo Masaba tɔgɔ la, bari a tun be Ezipitikaw fagara tuma min na, a tɛmɛna an ka soow kan, k'an kisi k'an to yen.› » O tuma na, jama y'u kunbiri gwan duguma ka Masaba bato. 28Masaba ye min fɔ Musa ni Arɔn ye, Isirayɛlidenw tagara o kɛ.
Tɔɔrɔ tannan: Deen fɔlɔw ka saya
29- Dugutilama, Masaba ye Ezipitikaw ka deen fɔlɔw bɛɛ faga, k'a daminɛ Ezipiti masacɛ deen fɔlɔ ma fɔɔ ka ta'a bila kasodenw nunu deen fɔlɔw ma, ani begɛnw deen fɔlɔw. 30Ezipiti masacɛ n'a ka baarakɛlaw ani Ezipitikaw bɛɛ wilila o suu nin na. Mankanba kɛra Ezipiti jamana kɔnɔ, bari o soo si tun te yen mɔgɔ ma sa o min kɔnɔ. 31O suu kelen yɛrɛ la, Ezipiti masacɛ ye Musa ni Arɔn wele k'a fɔ u ye ko: «Aw ye wili ka taga ka bɔ ne ka jama cɛma, aw ni Isirayɛlidenw bɛɛ! Aw ye taga Masaba bato i n'a fɔ aw y'a fɔ cogo min na. 32Aw ye taga n'aw ka begɛnw ye, a misɛnmanw fara a dabaw kan, i ko aw y'a fɔ cogo min na. Aw ka duba kɛ ne ye fana.»
33Ezipitikaw ye Isirayɛli jama bagabaga, k'u ka bɔ jamana kɔnɔ joona joona. Bari u tun be miiri ko n'u ma bɔ joona, u bɛɛ bena sa. 34Jama y'u ka mugu nɔɔninin ta, o tun ma funu fɔlɔ. U y'u ka burunɔɔniminanw siri u ka faniw na k'u dulon u gamanw na. 35- Musa tun ye min fɔ, Isirayɛlidenw y'o kɛ: U ye warigwɛminanw ni sanulamanw ani faniw daali Ezipitikaw fɛ. 36Masaba tun y'a kɛ jama koo diyara Ezipitikaw ye. U ye fɛɛn minw daali, Ezipitikaw ye olu d'u ma. A kɛra ten, u sera ka Ezipitikaw bololafɛnw cɛ.
Isirayɛlidenw bɔko Ezipiti
37Isirayɛlidenw bɔra Aramusɛsi ka taga se Sukɔti. U tun be cɛɛ waa kɛmɛ wɔɔrɔ (600 000) bɔ, musow ni denmisɛnw ma jati. 38Siya wɛrɛ caaman bɔra n'u ye, ani begɛn caaman fana, a babaw fara a misɛnmanw kan. 39U bɔra ni mugu min ye Ezipiti, u ye o yiran ŋɔmi ye. Fununan tun t'o la, bari u tun ye u gwɛn ka bɔ le, o la, u tun ma se ka dumuni labɛn.
40- Isirayɛlidenw tun ye saan kɛmɛ naani ni bi saba kɛ Ezipiti. 41O saan kɛmɛ naani ni bi saba dafa loon yɛrɛ la, Masaba ka jamaw bɛɛ bɔra Ezipiti. 42Masaba ye suu kuturu kɛ k'a ka jama Isirayɛli bɔ Ezipiti cogo min na, o cogo kelen na, u kɔmɔgɔw ka kan ka siɲana kɛ suu kelen ka Masaba bato.
43Masaba y'a fɔ Musa ni Arɔn ye ko: «Lonan si man kan ka *Hɔrɔnya ɲanagwɛ dumuni dumu. 44N'i ye jɔɔn san k'a kɛnɛkɛnɛ, ale be se k'a dumu. 45Lonan min sigira aw fɛ n'a bena taga, ale ani baaraden man kan k'a dumu. 46- Aw k'a dumu soo kɔnɔ, sogo si kana bɔ kɛnɛma, kolo si fana kana kari. 47Isirayɛli jama bɛɛ ka Hɔrɔnya ɲanagwɛ nin kɛ. 48Ni lonan dɔ min siginin be aw fɛ, n'ale b'a fɛ ka Hɔrɔnya ɲanagwɛ kɛ ka Masaba bato, a ka soo kɔnɔ cɛɛw bɛɛ ka kan ka kɛnɛkɛnɛ fɔlɔ, o kɔ, a be se k'o ɲanagwɛ nin kɛ i n'a fɔ dugulen. Nga cɛɛ kɛnɛkɛnɛbali si man kan k'a dumu. 49O sariya kelen le bena sigi dugulen ni lonan kama.»
50Masaba ye min fɔ Musa ni Arɔn ye, Isirayɛlidenw bɛɛ y'o le kɛ. 51O loon yɛrɛ la, Masaba ye Isirayɛlidenw bɔ Ezipiti jɛnkulu jɛnkulu.


text:
Mas 2nan 22
Masacɛ Zoziyasi ka koo
(Lok 2nan 34.1-2)
1- Zoziyasi tun ye saan seegi sɔrɔ ka sɔrɔ ka sigi masaya la. A ye saan bi saba ni kelen kɛ masaya la Zeruzalɛmu. A bamuso tɔgɔ tun ko Yedida, Adaya denmuso tun lo ka bɔ Botisikati. 2A ye koɲuman kɛ Masaba ɲakɔrɔ. A bɛma Dawuda tun ye sira min ta, a fana y'o sira kelen le ta tigitigi. A ma jɛngɛ kinibolo fɛ, walima numanbolo fɛ.
Sariya kitabu
(Lok 2nan 34.8-18)
3Loon dɔ, masacɛ Zoziyasi ka masaya saan tan ni seeginan na, a ye Mesulamu deen Asaliyawu dencɛ Safan ci Masaba ka soo kɔnɔ, min tun ye sɛbɛnnikɛla ye, k'a fɔ ko: 4«Taga sarakalasebagaw kuntigi Ilikiyawu fɛ, ko wari min donna Masaba ka soo kɔnɔ, kɔlɔsilikɛbagaw ye min minɛ jama fɛ, i k'a fɔ ko a k'o jati. 5Mɔgɔ minw be to ka Masaba ka soo lalaga, wari nin ka di olu kuntigiw ma, janko olu ka se ka soo nin lalagabagaw sara: 6a yirilɛsɛlaw n'a lɔbagaw, ani baaraden tɔw, ani ka yiriw ani kabakurulɛsɛninw san janko ka soo nin lalaga. 7- Mɔgɔ si kana u ɲininga wari nin la, min dira u ma. Bari u be baara kɛ ni tilenninya ye.»
8Sarakalasebagaw kuntigi Ilikiyawu y'a fɔ Safan ye, min tun ye sɛbɛnnikɛla ye, ko ale ye sariya kitabu ye Masaba ka soo kɔnɔ. A y'a di Safan ma, ale y'a kalan. 9O kɔ, Safan kɔsegira ka taga masacɛ fɛ, a ye min sɔrɔ, a y'o ɲafɔ masacɛ ye. A ko: «Wari min tun be Masaba ka soo kɔnɔ, i ka dakɔrɔsigiw y'o di baarakuntigiw ma minw be Masaba ka soo lalagako kunna.» 10A ko fana: «Sarakalasebagaw kuntigi Ilikiyawu ye kitabu dɔ di n ma.» O kɔ, a y'a kalan masacɛ ɲana.
Masacɛ be Ulida ɲininga
(Lok 2nan 34.19-28)
11Masacɛ ye sariya kitabu kɔnɔnakuma mɛn tuma min na, a hakili ɲagamina fɔɔ a y'a ka faniw faran. 12A ye sarakalasebaga Ilikiyawu ani Safan dencɛ Ayikamu, ni Mikaya dencɛ Akibɔri, ani sɛbɛnnikɛla Safan, n'a yɛrɛ ka dakɔrɔsigi Azaya wele ko: 13«Aw ka taga Masaba ɲininga ne, ani jama, ni Zuda mara mɔgɔw bɛɛ ye, kitabu nin kɔnɔnakuma kosɔn min yera. Bari Masaba dimina kosɔbɛ an kɔrɔ, sabu an faaw m'a kuma bato, u ma taama ka kɛɲɛ n'a kɔnɔnakuma bɛɛ ye.»
14Sarakalasebaga Ilikiyawu ni Ayikamu, ani Akibɔri, ni Safan, ani Azaya tagara kiramuso Ulida fɛ. A cɛɛ Salumu tun ye Arasi deen Tikiwa dencɛ ye. Ale Salumu le tun ye Masaba ka soo kɔnɔ baarakɛlaw ka faniw kɔlɔsibaga ye. Muso nin tun siginin be Zeruzalɛmu cinkura la. U tilara u ka kuma na tuma min na, 15muso y'a fɔ u ye ko: «Masaba, Isirayɛli ka Ala ko mɔgɔ min y'aw ci ne fɛ, aw ka ta'a fɔ a ye ko: 16‹Masaba, Isirayɛli ka Ala ko: Ne Masaba ben'a kɛ bɔnɛ be ben yɔrɔ nin, n'a kɔnɔ mɔgɔw kan. Zuda mara masacɛ ye fɛɛn min bɛɛ ye kitabu nin kɔnɔ, ne bena o bɛɛ kɛ. 17U banna ne la minkɛ ka taga wusulan jɛni batofɛn wɛrɛw ye, ka ne dusu dimi n'u ka kɛwali sifa bɛɛ ye, o la, ne diminin bena to tuma bɛɛ yɔrɔ nin kama.› » 18Muso nin y'a fɔ tugu ko: «Aw ka ta'a fɔ Zuda mara masacɛ ye, min y'aw ci ka na Masaba ɲininga, Masaba, Isirayɛli ka Ala ko: ‹I ye kuma nin mɛn. 19O digira i la, e y'i yɛrɛ majigi ne Masaba ɲakɔrɔ kuma nin mɛntɔ, ne ye min fɔ yɔrɔ nin, n'a kɔnɔ mɔgɔw kama ko a bena kɛ dusukasiyɔrɔ ni yɔrɔ danganin ye. E y'i ka fani faran, ani ka kasi ne ɲakɔrɔ minkɛ, o la, ne fana ye ele kaan mɛn. Ne Masaba ko ten. 20Ayiwa, ne ben'a to i be sa fɔlɔ. I suu bena don hɛrɛ la. N ten'a to o bɔnɛ nin si be kɛ yɔrɔ nin na i ɲana.› » Ciden nunu segira ka na o jaabi nin di masacɛ ma.


text:
Lok fɔlɔ 6
Levi kɔmɔgɔ dɔ wɛrɛw
1- Levi deenw ye: Gɛrisɔn ni Keyati, ani Merari ye. 2Gɛrisɔn deenw tɔgɔ filɛ: Libini ni Simeyi. 3Keyati deenw fana filɛ: Amuramu ni Yiseyari, ani Eburɔn ni Uziyɛli. 4Merari deenw ye Mali ni Musi ye. Levi kɔmɔgɔw ka fadenyabolow le ye o ye ka kɛɲɛ n'u faaw ye.
5Gɛrisɔn deen ye Libini ye, ale ta ye Yaati ye, ale ta ye Zima ye, 6ale ta ye Yowa ye, ale ta ye Ido ye, ale ta ye Zera ye, ale ta fana ye Yotirayi ye.
7Keyati deen ye Aminadabu ye, ale ta ye Kore ye, ale ta ye Asiri ye, 8ale ta ye Ɛlikana ye, ale ta ye Ebiyazafu ye, ale ta ye Asiri ye, 9Ale ta ye Tagati ye, ale ta ye Uriyɛli ye, ale ta ye Uziya ye, ale ta ye Sayuli ye. 10Ɛlikana ye deen fila wɛrɛ sɔrɔ: Amazayi ni Ayimɔti. 11Ayimɔti deen ye Ɛlikana ye, ale ta ye Sofayi ye, ale ta ye Naati ye. 12Ale ta ye Eliyabu ye, ale ta ye Yerowamu ye, ale ta ye Ɛlikana ye, ale fana ta ye Samuyɛli ye. 13Samuyɛli deen fɔlɔ ye Yowɛli ye, Abiya tugura.
14Merari deen ye Mali ye, ale ta ye Libini ye, ale ta ye Simeyi ye, ale ta ye Uza ye. 15Ale ta ye Simeya ye, ale ta ye Agiya ye, ale fana ta ye Azaya ye.
Alabatoso kɔnɔ dɔnkililabagaw
16Layidu taamasiɲɛ kɛsu ye bilayɔrɔ sɔrɔ tuma min na Masaba ka soo kɔnɔ, masacɛ Dawuda tun ye mɔgɔ minw sigi dɔnkililako kunna Masaba ka soo kɔnɔ, olu le ye nunu ye. 17U tora ka dɔnkili la Ɲɔgɔnkunbɛn fanibugu ɲafɛ, fɔɔ ka taga se masacɛ Solomani ye Masaba ka soo lɔ tuma min na Zeruzalɛmu. U tora u ka baara la ka kɛɲɛ n'u ka sariya siginin ye.
18Minw tun b'o baara nin kɛra, n'u deenw ye, olu filɛ: Keyati kɔmɔgɔw cɛma, o ye dɔnkililabaga Eman ye, a facɛ tun ye Yowɛli ye, ale facɛ fana tun ye Samuyɛli ye. 19Ɛlikana tun ye Samuyɛli facɛ ye, Yerowamu tun ye Ɛlikana facɛ ye, Eliyɛli tun ye Yerowamu facɛ ye, Towa tun ye Eliyɛli facɛ ye. 20Sufu tun ye Towa facɛ ye, Ɛlikana tun ye Sufu facɛ ye, Maati tun ye Ɛlikana facɛ ye, Amazayi tun ye Maati facɛ ye. 21Ɛlikana tun ye Amazayi facɛ ye, Yowɛli tun ye Ɛlikana facɛ ye, Azariya tun ye Yowɛli facɛ ye, Sofoni fana tun ye Azariya facɛ ye. 22Ale Sofoni facɛ tun ye Tagati ye. Tagati facɛ tun ye Asiri ye. Asiri facɛ tun ye Ebiyazafu ye, Ebiyazafu facɛ tun ye Kore ye. 23Kore facɛ tun ye Yiseyari ye. Yiseyari facɛ tun ye Keyati ye. Keyati facɛ tun ye Levi ye. Levi facɛ tun ye Isirayɛli ye.
24O kɔ, Eman ka baarakɛɲɔgɔn Azafu min tun be lɔ a kinibolo fɛ, ale tun ye Berekiyawu deen ye. Berekiyawu fana tun ye Simeya deen ye. 25Simeya tun ye Mikayɛli deen ye. Mikayɛli tun ye Baazeya deen ye. Baazeya tun ye Malikiya deen ye. 26Malikiya ye Ɛtini deen ye. Ɛtini tun ye Zera deen ye. Zera tun ye Adaya deen ye. 27Adaya tun ye Etan deen ye. Etan tun ye Zima deen ye. Zima tun ye Simeyi deen ye. 28Simeyi tun ye Yaati deen ye. Yaati tun ye Gɛrisɔn deen ye. Gɛrisɔn tun ye Levi deen ye.
29Dɔnkililabaga minw tun ye Merari ka fadenyabolo mɔgɔw ye, Etan tun ye olu ɲamɔgɔ ye. U tun be numanbolo fɛ. Etan facɛ tun ye Kisi ye, Kisi facɛ fana tun ye Abidi ye, Abidi facɛ tun ye Maluki ye. 30Maluki facɛ tun ye Asabiya ye. Asabiya facɛ tun ye Amasiya ye. Amasiya facɛ tun ye Ilikiya ye. 31Ilikiya facɛ tun ye Amusi ye. Amusi facɛ tun ye Bani ye. Bani facɛ tun ye Sɛmɛri ye, 32Sɛmɛri facɛ tun ye Mali ye. Mali facɛ tun ye Musi ye. Musi facɛ tun ye Merari ye. Merari facɛ tun ye Levi ye.
33Ala ka fanibugu kɔnɔ baara tɔw bɛɛ dira u balima Levi kɔmɔgɔ tɔw ma. 34Arɔn n'a kɔmɔgɔw tun be to ka sarakaw bɔ saraka jɛnita bɔyɔrɔ la, ni wusulan jɛniyɔrɔ la. Baara minw bɛɛ tun ye kɛta ye Ala sigiyɔrɔ la, u tun b'o kɛ, ani ka Isirayɛlidenw ka hakɛ yafa saraka bɔ ka kɛɲɛ ni Ala ka baarakɛla Musa ka fɔta bɛɛ ye.
35Arɔn deen ye Eleyazari ye, ale ta ye Pinasi ye, ale ta ye Abisuwa ye, 36ale ta ye Buki ye, ale ta ye Uzi ye, ale ta ye Zeraya ye, 37ale ta ye Merayɔti ye, ale ta ye Amariya ye, ale ta ye Ayitubi ye, 38ale ta ye Sadɔki ye, ale ta fana ye Ayimasi ye.
Levi kɔmɔgɔw ka duguw
39Arɔn kɔmɔgɔ minw ye Keyati ka fadenyabolo mɔgɔw ye, olu ka duguw n'u ka sigiyɔrɔ daan le ye nunu ye, bari u tun ye kala la, olu le tun kɔnna ka sɔrɔ. 40Zuda mara la, u ye Eburɔn dugu n'a lamini di u ma. 41Nga duguba nin kongow n'a dafɛdugudenninw dira Yefunɛ dencɛ Kalɛbu ma. 42U ye yɛrɛkalifadugu minw di Arɔn kɔmɔgɔw ma, o tun ye Eburɔn ye, ani Libina n'u kongo, Yatiri ni Ɛsitemowa n'u ta, 43ani Ilɛzi n'a ta, ni Debiri n'a ta, 44ani Asan n'a ta, ni Bɛtisɛmɛsi n'a ta. 45Bɛnzamɛn kɔmɔgɔw ka mara kɔnɔ, Geba n'a kongo, ni Alɛmɛti n'a ta, ani Anatɔti n'a ta dira u ma. U ka fadenyabolo ka dugu nunu bɛɛ lajɛnnin tun ye dugu tan ni saba ye.d
46U ye kala la, Keyati kɔmɔgɔ tɔw ye dugu tan sɔrɔ, Efarayimu kɔmɔgɔw ka mara la, ni Dan kɔmɔgɔw ta la, ani Manase kɔmɔgɔw tilancɛ ta la fana, min be Zurudɛn baji tileben fɛ. 47Gɛrisɔmu kɔmɔgɔw ka fadenyabolow ye dugu tan ni saba sɔrɔ Isakari kɔmɔgɔw ka mara la, ni Asɛri kɔmɔgɔw ta la, ni Nɛfutali kɔmɔgɔw ta la, ani Manase kɔmɔgɔw ta la, * Basan mara la. 48U ye kala la, Merari kɔmɔgɔw ka fadenyabolow ye dugu tan ni fila sɔrɔ Urubɛn ni Gadi ani Zabulɔn kɔmɔgɔw ka maraw la.
49Isirayɛlidenw tun ye dugu nunu n'u kongow di Levi kɔmɔgɔw ma. 50K'a ta Zuda kɔmɔgɔw ka mara la, ani Simeyɔn kɔmɔgɔw ni Bɛnzamɛn kɔmɔgɔw ta la. U ye kala la ka sɔrɔ k'o dugu nunu di u ma.
51Keyati kɔmɔgɔw ka fadenyabolo tɔw y'u ka duguw sɔrɔ Efarayimu kɔmɔgɔw ka mara la. 52U ye yɛrɛkalifadugu minw di u ma, o ye Sisɛmu dugu n'a kongo ye, Efarayimu mara kuluyɔrɔ la, ani Gezɛri n'a kongo, 53Yɔkimeyamu n'a ta, ani Bɛtorɔn n'a ta, 54ni Ayalɔn n'a ta, ani Gatirimɔn n'a ta. 55U ye dugu minw sɔrɔ fana Manase kɔmɔgɔw tilancɛ ka mara la, Zurudɛn baji tileben fɛ, olu ye Anɛri n'a kongo ye, ni Bileyamu n'a kongo. O bɛɛ tun kɛra Keyati kɔmɔgɔw tɔw ka fadenyabolo ta ye.
56Gɛrisɔn kɔmɔgɔw ka fadenyabolow y'u taw sɔrɔ Manase kɔmɔgɔw tilancɛ ka mara la min be Zurudɛn baji kɔrɔn fɛ. Golan dir'u ma, Basan mara la, n'a kongo, ani Asitarɔti n'a ta. 57U ye dɔ sɔrɔ Isakari kɔmɔgɔw ka mara la fana. O kɛra Kedɛsi n'a kongo ye, ani Doberati n'a ta, 58ani Aramɔti n'a ta, ni Anɛmu n'a ta. 59U ye minw sɔrɔ Asɛri kɔmɔgɔw ka mara la, o ye Masali n'a kongo ye, ni Abidɔn n'a ta, 60Ukɔki n'a ta, ni Erewɔbu n'a ta. 61U ye minw sɔrɔ Nɛfutali kɔmɔgɔw ka mara la, o ye Kedɛsi ye, Galile mara la, n'a kongo, ani Amɔn n'a ta, ni Kiriyatayimu n'a ta.
62Levi kɔmɔgɔ tɔ nunu, minw ye Merari kɔmɔgɔw ye, olu ye dɔw sɔrɔ Zabulɔn kɔmɔgɔw ka mara la. O tun ye Irimono n'a kongo ye, ani Tabɔri n'a kongo. 63Ka taga Zurudɛn baji kɔrɔn fɛ, Zeriko gɛrɛfɛ, Urubɛn kɔmɔgɔw ka mara la, u ye Bɛsɛri n'a lamini sɔrɔ, kongokolon kɔnɔ, ani Yaasi n'a kongo, 64ani Kedemɔti n'a ta, ni Mefaati n'a ta. 65U ye minw sɔrɔ Gadi kɔmɔgɔw ka mara la, o ye Aramɔti ye, Galaadi mara la, n'a kongo, ani Maanayimu n'a ta, 66ani Ɛsibɔn n'a ta, ani Yazɛri n'a ta.


text:
Bɔk 31
Batolikɛso baarakɛlaw
1Masaba y'a fɔ Musa ye ko: 2«A filɛ, ne ye Zuda kɔmɔgɔ Huri dencɛ Uri ka deen Besalɛli woloma 3ka n yɛrɛ Nii d'a ma, ka see d'a ma, ka hakili d'a ma, ani lɔnniya, janko a ka se ka bololabaara sifa bɛɛ kɛcogo lɔn, 4ka se ka sanu ni warigwɛ, ani zira baara kosɔbɛ, 5ka kabakuru sɔngɔgwɛlɛnw ɲɛgɛn k'u dondon fɛɛn dɔw kɔnɔ, ka yiri lɛsɛ, ani ka bololabaara sifa bɛɛ kɛ. 6Ne ye Dan kɔmɔgɔ Ayisamaki dencɛ Ooliyabu fara a kan ka kɛ a dɛmɛbaga ye, ka see di bololabaarakɛlaw bɛɛ ma fana, janko, ne ye fɛɛn min bɛɛ koo fɔ i ye, u ka se k'o bɛɛ dilan: 7Ɲɔgɔnkunbɛn fanibugu, ni layidu taamasiɲɛ kɛsu n'a datugunan, ani soo nin minan tɔw bɛɛ, 8tabali n'a minanw, fitinɛ sanulaman min ye sanu yɛrɛ yɛrɛ ye, n'a minanw bɛɛ, ni wusulan jɛniyɔrɔ, 9saraka jɛnita bɔyɔrɔ n'a minanw bɛɛ, ni dagaba n'a jusigilan, 10sarakalasefaniw, sarakalasebaga Arɔn ta n'a dencɛw fana ta, u bena minw don k'u ka sarakalasebaara kɛ, 11ani tulu mɔnta, ni ne ka sigiyɔrɔ wusulan kasadiman. Ne ye min fɔ i ye, u k'o fɛɛn nunu dilan ka kɛɲɛ n'o ye tigitigi.»
Lafiɲɛlon
12Masaba y'a fɔ Musa ye ko 13a k'a fɔ Isirayɛlidenw ye ko: «Aw ka ne ka lafiɲɛlonw bato, bari o ye taamasiɲɛ ye ne ni aw cɛ kudayi, janko mɔgɔw k'a lɔn ko ne ye Masaba ye, min y'aw woloma ka kɛ n ta ye. 14Aw ka lafiɲɛlon bato, bari o ye ne ka loon ye. Ni mɔgɔ o mɔgɔ ye lafiɲɛlon landa cɛn, o be faga. Ni mɔgɔ min ye baara kɛ o loon na, o tigi niin ka kan ka bɔ a ka mɔgɔw cɛma. 15- Aw ka baara kɛ tile wɔɔrɔ kɔnɔ, nga tile wolonwulanan ye lafiɲɛlon ye, min bilara ne Masaba ye. Ni mɔgɔ o mɔgɔ be baara kɛ lafiɲɛlon na, o bena faga. 16Isirayɛlidenw n'u kɔmɔgɔw bɛɛ ka lafiɲɛlon bato, bɛɛn taamasiɲɛ lo min ka kan ka to yen kudayi. 17- O bena kɛ taamasiɲɛ ye ne ni u cɛ kudayi. Bari ne Masaba ye sankolo ni dugukolo dan tile wɔɔrɔ kɔnɔ. Tile wolonwulanan loon, ne ma baara kɛ, n lafiɲɛna.»
Walaka kabakurulamanw
18Masaba tilara kuma na ni Musa ye Sinayi kulu kan tuma min na, a ye walaka fila di Musa ma, a ka sariya tan sɛbɛnnin be minw kan. Ala yɛrɛ le tun ye sɛbɛnni nin kɛ walaka kabakurulaman nunu kan.


text:
Bɔk 33
Isirayɛlidenw be taama daminɛ tugu
1- Masaba y'a fɔ Musa ye ko: «I bɔra ni jama min ye Ezipiti, i ni olu ka wili ka bɔ yan. Ne ye layidu ta Ibrayima ni Isiyaka ani Yakuba ye jamana min koo la, ko ne ben'a di u kɔmɔgɔw ma, i ka taga yen. 2Ne bena mɛlɛkɛ bila i ɲa, ani ka kanaanw ni amoriw ni itiw ani periziw ni iviw ani zebuziw gwɛn ka bɔ o jamana nin na. 3Nɔnɔ ni lii ka ca kosɔbɛ o jamana diman min kɔnɔ, aw ka taga yen. Ne tena taga n'aw ye, bari aw ye siya tulogwɛlɛn ye. Ni ne tagara n'aw ye, n'a sɔrɔ ne bena aw halaki sira la.»
4Jama y'o kibarujugu mɛn tuma min na, u dusu kasira. Mɔgɔ si ma sɔn k'a yɛrɛ masiri tugu. 5Bari Masaba tun y'a fɔ Musa ye ko a k'a fɔ Isirayɛlidenw ye ko: «Aw ye siya tulogwɛlɛn le ye. Ni ne tora n'aw ye hali waati dɔɔni sira kan, n'a sɔrɔ ne bena aw halaki. Ayiwa, aw k'aw ka masirifɛnw bɔ sisan, o kɔfɛ, ne bena min kɛ aw la, ne bena o lɔn.» 6Isirayɛlidenw bɔra *Orɛbu kulu kɔrɔ dɔrɔn, u y'u ka masirifɛnw donko dabila.
Ɲɔgɔnkunbɛn fanibugu
7Ayiwa, Musa tun be fanibugu ta ka taga o lɔ jama sigiyɔrɔ kɔfɛ ka furancɛ to u ni ɲɔgɔn cɛ, k'a wele ko Ɲɔgɔnkunbɛn fanibugu. Mɔgɔ o mɔgɔ mako tun be Masaba la, o tun be bɔ ka taga fanibugu nin na jama sigiyɔrɔ kɔfɛ. 8Ni Musa bɔra ko a be taga fanibugu nin yɔrɔ la tuma o tuma, jama bɛɛ be wili ka lɔ u ka fanibuguw daa la k'a taatɔ filɛ, fɔɔ a ka taga don fanibugu nin kɔnɔ. 9Ni Musa donna fanibugu kɔnɔ tuma min na, sankaba be jigi ka lɔ a daa la, Masaba be kuma ni Musa ye. 10Ni jama ye sankaba nin lɔnin ye fanibugu daa la tuma min na, u bɛɛ be biri u yɛrɛ ka fanibugu daa la. 11Masaba tun be kuma ni Musa ye daa ni daa i n'a fɔ mɔgɔ be kuma n'a teri ye cogo min na. O kɔ, Musa tun be kɔsegi ka taga jama sigiyɔrɔ la, nga a dɛmɛbaga, Nun dencɛ kanbelen Zozuwe, ale tun te bɔ fanibugu kɔnɔ.
Masaba nɔɔrɔ be yira Musa la
12Musa y'a fɔ Masaba ye ko: «A filɛ, i yɛrɛ y'a fɔ ne ye ko ne ka taga ni jama nin ye, k'a sɔrɔ i bena mɔgɔ min ci ka taga ni ne ye, i ma o tigi yira ne la. I ko i be ne lɔn ani ko ne koo diyara i ye. 13Ni ne koo diyara i ye sɔbɛ la, ne b'a ɲini i fɛ ko e k'i ka koo yira ne la. O la, ne bena i lɔn, ani ne koo bena diya i ye. I hakili ka to a la ko siya nin ye i ka jama ye.»
14Masaba ko: «Ne yɛrɛ bena taga n'i ye, ani ka lafiya d'i ma.»
15Musa y'a fɔ a ye ko: «N'i yɛrɛ kɔni te taga n'an ye, kan'a to an be bɔ yan ka taga yɔrɔ wɛrɛ. 16A bena lɔn cogo di ko ne n'i ka jama koo ka d'i ye? N'i tagara n'an ye, o le b'a yira ko an koo ka d'i ye, janko danfara ka sɔrɔ anw ni dugukolo kan siya tɔw bɛɛ cɛ.»
17Masaba y'a fɔ Musa ye ko: «I ye min ɲini, ne bena o le kɛ, bari i koo diyara ne ye, ne b'i lɔn i tɔgɔ ma fana.»
18Musa ko: «Ne b'a ɲini i fɛ ko i k'i ka nɔɔrɔ yira ne la.»
19- Masaba ko: «Ne bena tɛmɛ i ɲakɔrɔ, ka n ka ɲumanya bɛɛ yira i la, ka n tɔgɔ fɔ. Ne b'a fɛ ka makari mɔgɔ min na, ne be makari o tigi la. Ne b'a fɛ ka hinɛ mɔgɔ min na, ne be hinɛ o tigi la.» 20A y'a fɔ tugu ko: «Nga i te se ka ne ɲada ye, bari adamaden te se ka n ye ka tila ka to nii na.» 21O kɔ, Masaba ko: «Yɔrɔ dɔ filɛ n gɛrɛfɛ yan, i be se ka lɔ yɔrɔ min na fara kan. 22Ni ne be tɛmɛ ni ne ka nɔɔrɔ ye tuma min na, ne bena i don farawo kɔnɔ, ne tɛmɛtɔ, ne bena n bolo biri i kan, fɔɔ n ka tɛmɛ. 23O kɔ, ne bena n bolo bɔ. I bena ne kɔɔ ye, nga ne ɲaa man kan ka ye.»


text:
Tim 2nan 3
Laban waati bena gwɛlɛya
1I hakili ka to a la ko laban tuma na, waati bena gwɛlɛya. 2Mɔgɔw bena kɛ sɔnjuguw ye, wari koo bena diya u ye kosɔbɛ, u bena kɛ yɛrɛboɲalaw ye. U bena Ala tɔgɔ cɛn, u tena mɛnni kɛ u wolobagaw fɛ, u bena kɛ ɲumanlɔnbaliw ye, u tena Ala ka koow jati. 3U bena kɛ mɔgɔ kogwɛlɛnw ye, makari tena sɔrɔ u la, u bena kɛ mɔgɔ tɔgɔcɛnbagaw ye, ni mɔgɔ farimanw, ani mɔgɔjuguw. Koɲuman tena diya u ye. 4U bena kɛ janfaciw ni dusutigiw ye. U bena kɛ mɔgɔw ye yɛrɛboɲa bena fanga sɔrɔ minw kan. Diɲɛ koo bena diya u ye ka tɛmɛ Ala kan. 5U bena u yɛrɛ kɛ Ala ɲasiranbagaw ye, nga o te sɔn tiɲɛ ma min ye see sɔrɔyɔrɔ ye. E k'i yɛrɛ kɔlɔsi o mɔgɔ sugu nunu na. 6O mɔgɔ nunu dɔw be don soow kɔnɔ, ka musow nigɛ ka olu sɔrɔ. O muso nunu kɛra hakɛ ka jɔɔnw ye, nigɛjugu b'u sama k'u bali koo sifa bɛɛ la. 7U be fɛɛn caaman kalan tuma bɛɛ, nga u te se ka tiɲɛ lɔn. 8- Zannɛsi ni Zanbɛrɛsi murutira Musa ma cogo min na, o cogo kelen la, mɔgɔ nunu be ban tiɲɛ ma. U ka miiriya ma ɲi, u jigi te Matigi kan sɔbɛ la. 9Nga u tena se ka taga ɲa. Zannɛsi ni Zanbɛrɛsi ta kɛra cogo min na, o cogo kelen na, bɛɛ bena o mɔgɔ nunu ka nalomanya ye.
Pɔli be Timote ladi tugu
10E kɔni be ne ka kalan kala ma, ni n ka taamacogo, ani n ka koo latigɛninw, ne lara Matigi la cogo min na, i be o kala ma. Ne muɲuna, ka mɔgɔw kanu, ani n jijara cogo min na fana, 11- ka tɔɔrɔ ka sigɛn Antiyɔsi ni Ikoniyɔmu ani Lisitɔrɔ, e be o bɛɛ kala ma. O tɔɔrɔ nunu ye ne sɔrɔ, nga Matigi ye ne tila ka bɔ o bɛɛ la. 12Mɔgɔ minw bɛɛ b'a fɛ ka jɛn ni Yezu Krista ye ka kɛ Alaɲasiranbagaw ye sɔbɛ la, olu bena tɔɔrɔ sɔrɔ. 13Mɔgɔ minw ka jugu ani namaramɔgɔw, olu bena juguya ka taga ɲa. U bena mɔgɔ tɔw kɛ u be fili ani k'u yɛrɛ fili fana.
14E kɔni kalanna koo minw na, ani ka sɔn u ma, jija k'o minɛ ka ɲa, bari i ye o koo kalan mɔgɔ min fɛ, i b'o tigi lɔn. 15Kabini i denmisɛn tuma, i ye Ala ka kuma lɔn, min be se ka hakilitigiya d'i ma, min barika la mɔgɔ b'a jigi la Yezu Krista kan ka kisi. 16Ala ka kuma bɛɛ sɛbɛnna Ala yɛrɛ ka sebagaya barika la. Nafaba b'o la ka mɔgɔw kalan n'a ye, ani ka galon ban, ani ka mɔgɔw bila siraɲuman kan, k'u tilen, 17waasa Ala ka baarakɛla ka kɛ mɔgɔdafanin ye ka se ka koɲuman sifa bɛɛ kɛ.


text:
Sad 3
Basan masacɛ Ɔgi ka mara minɛko
1- O kɔ, an yɛlɛmana ka taga ni *Basan mara sira ye. Basan masacɛ Ɔgi n'a ka jama bɛɛ bɔra k'an kunbɛn janko k'an kɛlɛ Edirɛyi.
2Masaba y'a fɔ ne ye ko: «Kana siran a ɲa, bari ne y'a don i bolo. Ale, n'a ka jama bɛɛ, n'a ka mara. Amoriw ka masacɛ Siŋɔn min tun siginin be Ɛsibɔn, i y'o kɛ cogo min na, i ben'a kɛ ten.» 3O la, Masaba an ka Ala ye Ɔgi n'a ka jama bɛɛ fana don an bolo. An y'u faga, an ma mɔgɔ si to yen. 4O waati la, an y'a ka duguw bɛɛ minɛ, dugu foyi ma to an ma se ka min minɛ. O tun ye dugu bi wɔɔrɔ ye, Arigɔbu mara bɛɛ, Ɔgi ka mara kɔnɔ Basan. 5O dugu nunu bɛɛ tun ye dugu barikamanw ye, kogojanw tun b'o lamini, koonw tun be u dondaw la n'u be sɔgɔ. Ani dugu caaman fana tun be yen, minw tun lamininin tɛ ni kogo ye. 6An y'o dugu nunu halaki pewu k'u kɛ Masaba ta ye, ka cɛɛw, ni musow, ani denmisɛnw bɛɛ faga, i n'a fɔ an tun y'a kɛ Ɛsibɔn masacɛ Siŋɔn na cogo min na. 7Nga an y'u ka begɛnw bɛɛ minɛ, k'u ka duguw nafolo cɛ.
Galaadi mara tilanko
8O waati la, an ye amoriw ka masacɛ fila nunu ka maraw minɛ, o minw be Zurudɛn baji kɔfɛ k'a ta Arinɔn kɔɔ daa la fɔɔ ka taga se Ɛrɛmɔn kulu ma. 9Sidɔnkaw be to ka Ɛrɛmɔn kulu nin wele ko Siriyɔn. Amoriw b'a wele ko Seniri. 10An ye kɛnɛba duguw bɛɛ minɛ, ani Galaadi ni *Basan mara bɛɛ, fɔɔ ka taga se Salika ani Edirɛyi, o minw be Ɔgi ka mara kɔnɔ Basan. 11Basan masacɛ Ɔgi kelen dɔrɔn le tun be sii la erefaw cɛma. A ka dilan tun ye nigɛ ye. A jaɲa tun ye mɛtɛrɛ naani ni kɔ ye, a waga ye mɛtɛrɛ fila ɲɔgɔn ye. Halibi, a be Araba, min ye amoniw ka masadugu ye. 12- An ye mara nin minɛ k'a kɛ an ta ye.
Ne ye Galaadi kuluyɔrɔ tilancɛ di Urubɛn ni Gadi kɔmɔgɔw ma, ani dugu minw be yen, fɔɔ ka taga se Arowɛri mara la Arinɔn kɔɔ daa la. 13Ne ye Galaadi mara tɔɔ di Manase kɔmɔgɔw tilancɛ ma, ani Basan mara bɛɛ, min ye masacɛ Ɔgi ka mara ye. U tun be Arigɔbu mara ni Basan mara wele ko erefaw ka jamana. 14Manase kɔmɔgɔ min tɔgɔ ko Yayiri, ale ye Arigɔbu mara bɛɛ minɛ fɔɔ ka taga se Gɛsurikaw ka daan ma, ani Maakakaw fana ka daan ma, k'a yɛrɛ tɔgɔ la Basan mara kan. U b'o yɔrɔ wele ten halibi ko Yayiriso.b 15Ne ye Galaadi mara di Makiric kɔmɔgɔw ma. 16Dugukolo min be Galaadi mara Arinɔn kɔɔ cɛ, ne y'o di Urubɛn ni Gadi kɔmɔgɔw ma. O kɔɔ nin le tun y'a daan ye, ani ka taga se Yabɔki kɔɔ daa la. Min ye amoniw ka mara daan ye. 17Daan kelen ka bɔ Zurudɛn baji ma, tileben ɲafan na, k'a ta Kinerɛti baad ma fɔɔ ka ta'a bila *Kɔgɔji Fariman ma, fɔɔ Pisiga kulu jigiyɔrɔ la, kɔrɔn fɛ.
18- O tuma na, ne y'a fɔ aw ye ko: «Sisan Masaba aw ka Ala ye mara nin d'aw ma. Nga cɛɛ minw be se kɛlɛ la, olu bɛɛ ka kan k'u ka kɛlɛkɛminanw ta ka Zurudɛn baji tigɛ aw balima Isirayɛlidenw ɲa. 19Aw musow, n'aw deenw, n'aw ka begɛnw bena to yan, aw ka duguw kɔnɔ, ne ye minw di aw ma. N y'a lɔn ko begɛn caaman b'aw fɛ. 20U bena to yen fɔɔ Masaba ka yɔrɔ di aw balimaw ma u ka lafiɲɛ i n'a fɔ a y'a kɛ aw ye cogo min na. Olu fana ka jamana sɔrɔ Masaba aw ka Ala be min dira u ma Zurudɛn baji kɔfɛ, tileben fɛ. O kɔ, ne ye yɔrɔ min d'aw ma, aw kelen kelen bɛɛ bena se ka segi o yɔrɔ la.»
21O waati la, ne y'a fɔ Zozuwe ye ko: «Masaba aw ka Ala ye min bɛɛ kɛ masacɛ fila nunu na, i ɲaa y'o ye kɛ. I bena tɛmɛ yɔrɔ minw na Zurudɛn baji faan dɔ la, Masaba bena o koo kelen kɛ o maraw bɛɛ la. 22I kana siran u ɲa, bari Masaba aw ka Ala yɛrɛ le bena aw dɛmɛ o kɛlɛ la.»
Musa tena se ka don Kanaan
23- O waati la, ne ye Masaba daali ko: 24«Matigi, Masaba, i y'a daminɛ k'i ka boɲa n'i ka setigiya yira ne la. Batofɛn foyi te yen sankolo la ni dugukolo kan, min be se k'i ka koow, n'i ka sebagaya ɲɔgɔn kɛ. 25A to ne ka tɛmɛ Zurudɛn baji faan dɔ fɛ, jamanaɲuman min be yen, n ka se k'o ye, o kuluyɔrɔɲuman nin, ani Liban.»
26Nga Masaba dimina ne kɔrɔ aw kama. A ma sɔn ne ka daalili ma. A y'a fɔ ne ye ko n k'o koo dabila, ko ne kana o kuma fɔ ale tulo kɔrɔ tugu. 27O kɔ, a ko ne ka yɛlɛ fɔɔ Pisiga kulu kunna, ka filɛli kɛ tileben fɛ ni kɔgɔdugu faan fɛ, ani worodugu ni kɔrɔn fɛ. Ko n k'a filɛ kosɔbɛ, ko bari n tena tɛmɛ Zurudɛn baji nin kan. 28A ko n ka ladili di Zozuwe ma, k'a jaa gwɛlɛya, a kana siran, ko bari ale lo bena Zurudɛn baji tigɛ ni Isirayɛlidenw ye ka don n'u ye jamana nin kɔnɔ, n bena o min ye.
29O la, an tora kɔkɛnɛ na yen, Bɛtipewɔri gɛrɛfɛ.


text:
Sar 10
Arɔn deen fila be jɛni
1Arɔn dencɛ Nadabu ni Abiyu y'u ka wusulandagaw ta ka takami kɛ u kɔnɔ ka wusulan kɛ a kan, ka na n'o tasuma ye Masaba ɲakɔrɔ. U tun ma Masaba ka kuma jati, u ma tasuma nin bɔ Masaba ka sarakabɔyɔrɔ kan. 2O la, tasuma bɔra Masaba fɛ k'u halaki. U sara Masaba ɲakɔrɔ. 3Musa y'a fɔ Arɔn ye ko: «Masaba kaan tun be nin koo le ma a kumatuma na. A tun ko:
‹Mɔgɔ minw be gwɛrɛ ne la,
olu k'u janto ne ka Alaya la.
Boɲa ka kan ka la ne kan bɛɛ ɲana.› »
Arɔn ma foyi fɔ.b 4Musa ye Arɔn facɛfitini Uziyɛli dencɛ Misayɛli ni Elisafan wele k'a fɔ u ye ko: «Aw ye gwɛrɛ ka na aw balimaw suu ta ka bɔ Ala ka sigiyɔrɔ ɲafɛ ka taga n'u ye jama sigiyɔrɔ kɔfɛ.» 5Olu gwɛrɛla k'u ta, u ka fɔrɔcababaw tun be u kanna, u tagara n'u ye jama sigiyɔrɔ kɔfɛ, i ko Musa y'a fɔ cogo min na. 6O kɔ, Musa y'a fɔ Arɔn n'a dencɛ Eleyazari ni Itamari ye ko: «Aw kan'a to aw kunsigi ka ɲagami, aw kana aw ka faniw faran, n'o tɛ, aw bena sa, ani Masaba bena dimi jama bɛɛ kɔrɔ fana. Masaba ye mɔgɔ minw halaki ni tasuma ye, aw ka olu suu kasiko to aw balimaw, Isirayɛliden tɔw bɛɛ bolo. 7Aw kana bɔ Ɲɔgɔnkunbɛn fanibugu daa la, n'o tɛ, aw bena sa, bari Masaba ka tulu mɔnna aw kan.» Musa ye min fɔ, u y'o kɛ.
Minnifɛn fariman sariya
8Masaba y'a fɔ Arɔn ye ko: 9«N'aw be don Ɲɔgɔnkunbɛn fanibugu kɔnɔ tuma min na, ele n'i dencɛw, aw kana duvɛn, walima minnifɛn fariman wɛrɛ min, n'o tɛ, aw bena sa. O ye sariya ye aw kɔmɔgɔw bɛɛ fɛ, min tena dabila abada, 10waasa min ye Ala ta ye, ani min t'a ta ye, aw ka se k'o faranfasi, ka se ka fɛnnɔgɔnin ni fɛnsaniyanin bɔ ɲɔgɔn na. 11Ne Masaba ye sariya minw bɛɛ di Isirayɛlidenw ma Musa barika la, aw k'u kalan olu bɛɛ la.»
Sarakasogo sariya
12- Arɔn dencɛ Eleyazari ni Itamari, minw tora nii na, Musa y'a fɔ Arɔn ni olu ye ko: «Suman saraka yɔrɔ minw be jɛni Masaba ye pewu, ni olu bɔra ka ban, aw k'o tɔɔ ta ka buru dilan n'a ye, fununan kana kɛ a la, k'a dumu sarakabɔyɔrɔ gɛrɛfɛ. O ye fɛɛn saniyanin ye kosɔbɛ. 13Aw k'a dumu yɔrɔ senuman dɔ la. I yɛrɛ n'i deenw niyɔrɔ lo ka bɔ sarakaw la minw be jɛni Masaba ye pewu. Masaba y'o le fɔ ne ye. 14- Disi min be fifa Masaba ɲafɛ, ale ni woto min ka kan ka bɔ, ele n'i dencɛw, n'i denmusow be se k'o fana dumu. Aw k'o dumu yɔrɔ dɔ la min saniyanin lo sariya faan fɛ. U kɛra i yɛrɛ n'i deenw niyɔrɔ ye ka bɔ Isirayɛlidenw ka jɛnɲɔgɔnya sarakaw la. 15Woto min ka kan ka bɔ, Isirayɛlidenw ka na n'o ye, ani disi min be fifa Masaba ɲakɔrɔ, ani tuluyɔrɔ jɛnitaw. U k'o fifa Masaba ɲafɛ. Olu bena kɛ e n'i deenw niyɔrɔ ye tuma bɛɛ, i ko Masaba y'a fɔ cogo min na.»
16Bakɔrɔnin min tun kɛra hakɛ yafa saraka ye, Musa y'o koo ɲininga. A y'a mɛn ko u y'a jɛni ka ban. A dimina Arɔn dencɛ Eleyazari ni Itamari kɔrɔ, minw tora nii la. A y'u ɲininga ko: 17- «Mun na aw ma hakɛ yafa saraka nin sogo ɲimi Masaba sigiyɔrɔ la? Fɛɛn saniyanin lo kosɔbɛ. Masaba y'o di aw ma, janko aw ka yafa daali jama ye ale ɲafɛ u ka kojugu kama, a ka se ka yafa u ma. 18Saraka joli ma don Yɔrɔ Senuman na minkɛ, aw tun ka kan k'a sogo ɲimi Ala ka sigiyɔrɔ la, i ko ne tun y'a fɔ cogo min na.» 19Arɔn y'a fɔ Musa ye ko: «Isirayɛlidenw y'u ka hakɛ yafa saraka, n'u ka saraka jɛnita bɔ Masaba ɲakɔrɔ bii. Koo min fana ye ne sɔrɔ, e yɛrɛ b'o lɔn. Ni ne tun ye hakɛ yafa saraka sogo nin ɲimi bii, o tun bena diya Masaba ye wa?» 20Musa y'o mɛn tuma min na, a wasara.


text:
Zak 12
Zeruzalɛmu dugu tangako
1Masaba ye min fɔ Isirayɛli kosɔn, o filɛ nin ye. Masaba ka kuma lo. Ale min ye sankolo ni dugukolo dan, ani ka nii don adamadenw na, a ko: 2«Ne bena Zeruzalɛmu kɛ a gɛrɛfɛsiyaw bɛɛ tɔɔrɔfɛn ye. Ni Zeruzalɛmu minɛna tuma min na, Zuda mara bena kɛ o cogo kelen na. 3O loon na, ne bena Zeruzalɛmu bila siyaw bɛɛ ɲafɛ i n'a fɔ kabakuruba, min te se ka kɔrɔta. Ni min ko a b'a kɔrɔta, o tigi b'a yɛrɛ mandimi. O la, siyaw bɛɛ bena jɛn ale kelen kama. 4O tuma na, ne bena siranyaba bila u ka soow bɛɛ la, k'a kɛ u yɛlɛbagaw kuun be wili. Ne Masaba le ko ten. Ne bena Zuda mara mɔgɔw filɛ ka janto u la, nga n bena siya wɛrɛw ka soow bɛɛ kɛ fiɲɛntɔw ye. 5Zuda mara ɲamɔgɔw ben'a fɔ u yɛrɛ kɔnɔ ko: ‹Zeruzalɛmukaw ka fanga bɔyɔrɔ ye Masaba ye, Setigi, u ka Ala.› 6O loon na, ne bena Zuda mara ɲamɔgɔw kɛ i n'a fɔ takami, lɔgɔ cɛma, k'a kɛ i n'a fɔ kala mananinw, suman juuw cɛma. Siya minw b'u lamini na u kinibolo n'u numanbolo la, u bena olu bɛɛ jɛni. Nga Zeruzalɛmu be to a nɔɔ na yen.
7«Masaba bena kɔn ka Zuda mara le kisi fɔlɔ, waasa Dawuda ka somɔgɔw, ni Zeruzalɛmukaw kana boɲa sɔrɔ ka tɛmɛ u ta kan. 8O loon na, ne Masaba bena Zeruzalɛmukaw tanga. Mɔgɔ min barika ka dɔgɔ u bɛɛ la, o loon na, ale bena fanga sɔrɔ i n'a fɔ Dawuda. Dawuda ka soo bena kɛ i n'a fɔ Ala, i ko Masaba ka Mɛlɛkɛ u ɲafɛ.
Jamana bɛɛ ka dusukasi
9«O loon na, ne Masaba bena jija ka siya wɛrɛw bɛɛ halaki, minw tun wilila Zeruzalɛmu kama. 10- - Ne bena miiriyaɲuman, ani Aladali hakili don Dawuda ka somɔgɔw ni Zeruzalɛmukaw la. U ye mɔgɔ min sɔgɔ, u bena ale filɛ, ka kasi a ka saya la i n'a fɔ mɔgɔ be kasi a deen kelen saya la cogo min na. U bena kasi kosɔbɛ i n'a fɔ mɔgɔ be kasi a dencɛ fɔlɔ ka saya la cogo min na. 11O loon na, Zeruzalɛmu ka dusukasi bena boɲa i n'a fɔ Adadirimɔng ta, Megido kɔkɛnɛ la. 12Jamanadenw bena kasi. Dawuda ka fadenyabolow cɛmanw ni musomanw b'u ta kɛ danna danna. Natan ka fadenyabolow cɛmanw ni musomanw b'u ta kɛ danna danna. 13Levi ka fadenyabolow cɛmanw ni musomanw b'u ta kɛ danna danna. Simeyi ka fadenyabolow cɛmanw ni musomanw b'u ta kɛ danna danna. 14Tɔw bɛɛka fadenyabolow, cɛmanw ni musomanw b'u ta kɛ danna danna.


text:
Tes fɔlɔ 5
Matigi ka nako
1N balimaw, o koo nunu bena kɛ waati min na, aw mako t'a la an ka sɛbɛ ci aw ma o la. 2- Aw yɛrɛ b'a lɔn sɛbɛ la ko Matigi bena na loon min na, o bena bali mɔgɔw la i ko soon be na sufɛ cogo min na. 3Tuma min na mɔgɔw ben'a fɔ ko hɛrɛ ni jigisigi be yen, o tuma na, tɔɔrɔ bena ben u kan fɔɔ u te se ka bɔyɔrɔ sɔrɔ, i n'a fɔ muso ka tiin be cun a kan cogo min na. 4Nga n balimaw, aw te dibilamɔgɔw ye, n'o loon be na bali aw la i n'a fɔ soon. 5Aw bɛɛ ye yeelen mɔgɔw ye, kɛnɛ kan mɔgɔw. An te dibilamɔgɔw ye. 6O la, an man kan ka sinɔgɔ i n'a fɔ mɔgɔ tɔɔ nunu. An k'an yɛrɛ kɔlɔsi an labɛnnin ka to ɲana tuma bɛɛ, 7bari mɔgɔ be sinɔgɔ sufɛ le, dɔrɔtɔw fana b'u ka dɔrɔtɔya kɛ sufɛ le. 8- Nga an minw ye kɛnɛ kan mɔgɔw ye, an k'an yɛrɛ labɛn, ka jigi ni kanuya kɛ i n'a fɔ nigɛkunbɛnnan, k'o don an kaan na, ani k'an jigi la an ka kisili kan i n'a fɔ nigɛfugulan. 9Bari Ala m'a latigɛ ko a ka dimi ka se an ma, nga a y'a latigɛ ko an ka kisi an Matigi Yezu Krista barika la le, 10ale min sara an kosɔn, janko k'an to nii la, walima n'an sara, an ka se ka to n'ale ye. 11O la aw ka ɲɔgɔn jigi tugu, ani ka ɲɔgɔn dɛmɛ, i n'a fɔ aw b'a kɛra ka ban cogo min na.
Pɔli ka ladili laban
12N balimaw, mɔgɔ minw b'aw ɲafɛ Matigi ka sira la, n'u be jija k'aw ladi, an b'aw daali ko aw ka olu jati kosɔbɛ. 13Aw k'u koo diya aw ye, k'u boɲa kosɔbɛ, u ka baara kosɔn. Hɛrɛ ka to aw ni ɲɔgɔn cɛ.
14An b'a ɲini aw fɛ n balimaw, ko aw ka mɔgɔkolonw ladi, ka siranbagatɔw jaa gwɛlɛya, ka barikatanw dɛmɛ, ani ka muɲu bɛɛ kɔrɔ. 15Aw k'aw yɛrɛ kɔlɔsi, aw la mɔgɔ si kana kojugu juru sara ni juguya ye, aw ka koɲuman kɛ tuma bɛɛ ɲɔgɔn ye ani tɔw ye.
16Aw ka nisɔndiya tuma bɛɛ. 17Aw kana Aladali dabila. 18Koo bɛɛ la, aw ka barika la Ala ye, bari o le ye Ala sago ye aw faan fɛ, k'aw to Yezu Krista ka jɛnɲɔgɔnya la.
19Aw kana Nii Senuman ka baara bali. 20Aw kana kirayakuma lɔgɔbɔ. 21Nga aw ka koo bɛɛ sɛgɛsɛgɛ, koo minw ka ɲi aw ka sɔn olu ma. 22Aw k'aw yɛrɛ kɔlɔsi kojugu sifa bɛɛ ma.
Foli laban
23Hɛrɛtigi Ala yɛrɛ k'aw kɛ mɔgɔ senumanw ye, juguya si kana sɔrɔ aw la, aw farisogo faan fɛ, n'aw dusu, ani aw hakili la, a k'aw bɛɛ mara jalakiyɔrɔ kana sɔrɔ aw la an Matigi Yezu Krista nalon na. 24Ala min y'aw wele, ale ye kantigi ye, ale lo bena o kɛ.
25N balimaw, aw ka to ka Ala daali an ye. 26Aw ka balimaw bɛɛ fo kosɔbɛ ni kɔnɔgwɛ ye.
27Ne b'a ɲini aw fɛ kosɔbɛ Matigi tɔgɔ la ko bataki nin ka kalan balimaw bɛɛ ɲana.
28An Matigi Yezu Krista ka nɛɛma kɛ aw ye.